
Proiect

PARLAMENTUL REPUBLICII MOLDOVA

LEGE

cu privire la serviciile de plată şi moneda electronică


Parlamentul adoptă prezenta lege organică.

Prezenta lege transpune Directiva nr.2007/64/CE a Parlamentului European şi a Consiliului din 13 noiembrie 2007 privind serviciile de plată în cadrul pieţei interne, de modificare a Directivelor 97/7/CE, 2002/65/CE, 2005/60/CE şi 2006/48/CE şi de abrogare a Directivei 97/5/CE, publicată în Jurnalul Oficial al Uniunii Europene (JO) nr. L319/ 5 decembrie 2007, pag.1-36, precum şi Directiva nr. 2009/110/CE a Parlamentului European şi a Consiliului din 16 septembrie 2009 privind accesul la activitate, desfăşurarea şi supravegherea prudenţială a activităţii instituţiilor emitente de monedă electronică, de modificare a Directivelor 2005/60/CE şi 2006/48/CE şi de abrogare a Directivei 2000/46/CE, publicată în Jurnalul Oficial al Uniunii Europene (JO) nr. L 267/ 10 octombrie 2009, pag. 7-17.

Capitolul I
DISPOZITII GENERALE

Articolul 1. Obiectul şi scopul legii
(1) Prezenta lege stabileşte cerinţe faţă de activitatea prestatorilor de servicii de plată, condiţiile şi modul de licenţiere a societăţilor de plată, societăţilor emitente de monedă electronică şi a furnizorilor de servicii poştale în calitate de prestatori de servicii de plată, regimul privind transparenţa condiţiilor de prestare a serviciilor de plată, drepturile şi obligaţiile prestatorilor de servicii de plată în contextul prestării serviciilor de plată cu titlu profesional şi ale utilizatorilor serviciilor de plată, supravegherea prudenţială a prestatorilor de servicii de plată şi a emitenţilor de monedă electronică, modul soluţionării reclamaţiilor în legătură cu serviciile de plată.
(2) Prezenta lege are ca scop stabilirea unui cadru legal uniform în vederea promovării activităţii eficiente şi competitive pe piaţa de prestare a serviciilor de plată şi a protejării drepturilor şi intereselor legitime ale utilizatorilor serviciilor de plată şi ale deţinătorilor de monedă electronică.



Articolul 2. Domeniul de aplicare a legii
(1) Prezenta lege se aplică prestatorilor de servicii de plată pentru activitatea de prestare a serviciilor de plată, precum şi emitenţilor de monedă electronică pentru activitatea de emitere a monedei electronice.
(2) Prezenta lege nu se aplică:
1) operaţiunilor de plată efectuate exclusiv în numerar direct de la plătitor către beneficiarul plăţii, fără intervenţia unui intermediar;
2) operaţiunilor de plată efectuate de la plătitor către beneficiarul plăţii printr-un reprezentant sau agent comercial împuternicit să negocieze sau să efectueze vînzări sau achiziţii de bunuri sau de servicii în numele plătitorului sau al beneficiarului plăţii;
3) transportului fizic, realizat cu titlu profesional, de bancnote şi de monedă, inclusiv colectarea, procesarea şi livrarea acestora;
4) operaţiunilor de plată care constau în colectarea şi livrarea de numerar, fără caracter profesional, în cadrul unei activităţi caritabile sau nonprofit;
5) serviciilor în care numerarul este furnizat plătitorului de către beneficiarul plăţii ca parte a unei operaţiuni de plată, la cererea expresă a utilizatorului serviciilor de plată imediat înaintea executării unei operaţiuni de plată printr-o plată efectuată în vederea achiziţionării de bunuri sau servicii;
6) operaţiunilor de schimb valutar, de tip numerar contra numerar, în cazul în care fondurile nu sînt păstrate într-un cont de plăţi;
7) operaţiunilor de plată bazate pe oricare dintre următoarele documente, prin care prestatorului de servicii de plată i se solicită să plaseze fonduri la dispoziţia beneficiarului plăţii:
a) cecuri pe suport de hîrtie, în conformitate cu Convenţia de la Geneva din 19 martie 1931 de stabilire a unei legi uniforme privind cecurile;
b) cecuri pe suport de hîrtie similare cu cele menţionate la lit.a) şi reglementate de normele de drept ale statelor care nu sînt părţi la Convenţia menţionată la lit.a);
c) titluri de credit pe suport de hîrtie, în conformitate cu Convenţia de la Geneva din 7 iunie 1930, care stabileşte o legislaţie uniformă privind cambiile şi biletele la ordin;
d) titluri de credit pe suport de hîrtie similare cu cele menţionate la lit. c) şi reglementate de legislaţia statelor care nu sînt părţi la Convenţia menţionată la lit.c);
e) vouchere pe suport de hîrtie;
f) cecuri de călătorie pe suport de hîrtie;
g) mandate poştale pe suport de hîrtie, în conformitate cu definiţia Uniunii Poştale Universale;
8) operaţiunilor de plată efectuate în cadrul unui sistem de plăţi sau de decontare a operaţiunilor cu valorile mobiliare între agenţi de decontare (bănci sau depozitare centrale), între contrapărţi centrale, case (sisteme) de compensare (clearing) şi/sau Banca Naţională a Moldovei şi alţi participanţi la sistem, pe de o parte, şi prestatori de servicii de plată, pe de altă parte;
9) operaţiunilor de plată legate de administrarea activelor şi a valorilor mobiliare, inclusiv a dividendelor, a veniturilor sau a altor sume distribuite, a rambursărilor sau a vînzărilor, efectuate de persoanele indicate la pct.8) sau de societăţi de investiţii, bănci, organisme de plasament colectiv sau societăţi de administrare de portofolii care oferă servicii de investiţii şi de orice alte organizaţii împuternicite să aibă în administrare fiduciară instrumente financiare;
10) serviciilor oferite de prestatorii de servicii tehnice, care asigură suportul tehnic pentru prestarea de servicii de plată, fără ca aceştia să intre în vreun moment în posesia fondurilor ce urmează a fi transferate, inclusiv stocarea şi procesarea datelor, servicii de administrare fiduciară şi de protecţie a datelor cu caracter personal, autentificarea datelor şi identificarea persoanelor, acordarea de reţele de comunicaţii şi tehnologii informaţionale (TI), furnizarea şi menţinerea terminalelor şi dispozitivelor folosite pentru serviciile de plată;
11) serviciilor bazate pe instrumente, inclusiv valorii monetare stocate pe instrumente preplătite cu scop predeterminat, care pot fi folosite pentru a achiziţiona bunuri sau servicii doar în localurile folosite de emitent sau, în baza unui contract comercial cu emitentul, în cadrul unei reţele limitate de prestatori de servicii, indiferent de locaţia geografică a acestora, sau pentru o categorie limitată de bunuri sau servicii. Asemenea instrumente pot include carduri preplătite pentru comunicaţii, petrol, transport public, bonuri de masă şi altele;
12) operaţiunilor de plată executate prin intermediul oricărui dispozitiv de comunicaţii electronice, digital sau informatic, în cazul în care bunurile sau serviciile achiziţionate sînt livrate şi urmează să fie folosite prin intermediul unui dispozitiv de comunicaţii electronice, digital sau informatic (ziare electronice, muzică, tonuri de aşteptare etc.), unde operatorul poate aduce o valoare intrinsecă acestor bunuri şi servicii sub formă de acces, distribuţie şi de căutare şi cu condiţia ca operatorul de servicii de comunicaţii electronice, digitale sau informatice să nu acţioneze doar ca intermediar între utilizatorul serviciilor de plată şi furnizorul bunurilor şi serviciilor;
13) operaţiunilor de plată efectuate între prestatori de servicii de plată, inclusiv agenţii de plată sau filialele acestora, în nume propriu;
14) operaţiunilor de plată efectuate între o întreprindere dominantă şi întreprindere dependentă a acesteia sau între întreprinderile dependente ale aceleiaşi întreprinderi dominante, fără intervenţia, în calitate de intermediar, a unui prestator de servicii de plată altul decît o întreprindere care aparţine aceluiaşi grup;
15) serviciilor de retragere de numerar prin intermediul unui automat bancar, oferite de prestatori acţionînd în numele unuia sau al mai multor emitenţi de carduri şi care nu sînt parte la contractul-cadru cu clientul care retrage banii dintr-un cont de plăţi, cu condiţia ca aceşti prestatori să nu asigure alte servicii de plată dintre cele enumerate la art.4 alin.(1).

Articolul 3. Noţiuni utilizate
În sensul prezentei legi, noţiunile utilizate au următoarele semnificaţii:
agent – persoană juridică care furnizează servicii de plată în numele şi pe contul unei societăţi de plată (agent de plată); persoană juridică care distribuie sau răscumpără monedă electronică în numele şi pe contul unei societăţi emitente de monedă electronică (agent al societăţii emitente de monedă electronică);
administrator – membru al consiliului, al organului executiv, al comisiei de cenzori ai societăţii de plată/societăţii emitente de monedă electronică, conducătorul filialei sau al agentului, precum şi persoana funcţia căreia, conform structurii interne a societăţii respective, include exercitarea atribuţiei de reprezentare, de sine stătător sau împreună cu alte persoane, a societăţii la încheierea actelor juridice direct legate de desfăşurarea activităţii de bază a societăţii;
autentificare – procedura care permite prestatorului de servicii de plată să verifice utilizarea unui instrument de plată specific, inclusiv elementele de securitate personalizate ale acestuia;
beneficiar al plăţii – persoană care este destinatarul fondurilor ce au făcut obiectul unei operaţiuni de plată; 
сod unic de identificare – combinaţie de litere, cifre sau simboluri specificate utilizatorului serviciilor de plată de către prestatorul de servicii de plată (codul IBAN, codul BIC, numărul cardului etc.) şi care urmează să fie furnizat de utilizatorul serviciilor de plată în scopul identificării fără ambiguitate a altui utilizator al serviciilor de plată şi /sau a contului său de plăţi pentru o operaţiune de plată;
сonsumator – persoană fizică care, în cadrul contractelor de servicii de plată, acţionează în alte scopuri decît cele legate de activitatea de întreprinzător sau profesională; 
сont de plăţi – cont ţinut în numele utilizatorului serviciilor de plată, care este folosit pentru executarea operaţiunilor de plată; 
contract-cadru – contract de servicii de plată, care reglementează executarea unor operaţiuni de plată individuale şi succesive şi care poate conţine obligaţia şi condiţii privind constituirea şi utilizarea unui cont de plăţi sau unui instrument de plată specific;
control – una din următoarele situaţii în care o persoană:
a) are mai mult de jumătate din drepturile de vot în altă persoana juridică (o întreprindere dependentă);
b) are dreptul de a desemna sau elibera mai mult de jumătate din membrii organului de administrare, organului executiv sau de control ale altei persoane juridice (întreprindere dependentă) şi este în acelaşi timp acţionar/asociat al acelei persoane juridice;
c) are dreptul de a exercita o influenţă dominantă asupra unei persoane juridice (întreprindere dependentă) al cărei acţionar/asociat este în virtutea contractului încheiat cu acea persoană juridică sau a unor prevederi din contractul de constituire ori statutul acesteia, în cazul în care legislaţia aplicabilă întreprinderii dependente îi permite acesteia să fie supusă unor astfel de contracte sau prevederi;
d) este acţionar/asociat al unei persoane juridice şi mai mult de jumătate din membrii organului de administrare, organului executiv sau de control ale acelei persoane juridice, aflaţi în funcţiile respective în anul financiar precedent şi pînă la data întocmirii situaţiilor financiare consolidate anuale, au fost desemnaţi numai ca rezultat al exercitării drepturilor sale de vot; această prevedere nu se aplică în situaţia în care o altă persoană juridică are faţă de întreprinderea dependentă drepturile prevăzute la lit. a), b) sau c);
e) este acţionar/asociat al unei persoane juridice (întreprindere dependentă) care controlează singură, în virtutea unui acord încheiat cu alţi acţionari/asociaţi ai acelei persoane juridice (întreprindere dependentă) mai mult de jumătate din drepturile de vot în acea întreprindere dependentă;
f) poate în alt mod, după aprecierea autorităţii de supraveghere competente, de a exercita sau exercită în fapt influenţa dominantă asupra luării deciziilor legate de activitatea altei persoane juridice (întreprindere dependentă);
curs valutar de referinţă – curs valutar folosit ca bază de calcul pentru schimburile valutare şi care este furnizat de prestatorul de servicii de plată sau provine dintr-o sursă publică (cursul oficial al leului moldovenesc sau cursul valutar al băncii atît timp cît acesta provine dintr-o sursă publică);
data valutei (plăţii) – dată de referinţă folosită de un prestator de servicii de plată pentru a debita sau credita fondurile dintr-un/într-un cont de plăţi, dată de referinţă pentru calcularea dobînzii aferentă fondurilor debitate dintr-un sau creditate într-un cont de plăţi sau în cazul remiterilor de bani – data din care mijloacele băneşti sînt disponibile beneficiarului;
debitare directă – serviciu de plată (instrument de plată) pentru debitarea contului de plăţi al plătitorului, în cazul în care o operaţiune de plată este iniţiată de beneficiarul plăţii pe baza consimţămîntului acordat de către plătitor beneficiarului plăţii, prestatorului de servicii de plată al beneficiarului sau prestatorului de servicii de plată al plătitorului;
filială – subdiviziune separată a societăţii de plată sau un punct de lucru, altul decît sediul ei, juridic dependent(ă) de societatea de plată, şi care efectuează direct, toate sau unele, din activităţile unei societăţi de plată;
fonduri – bancnote şi monede metalice (numerar), moneda scripturală (mijloace în cont) şi moneda electronică; 
grup – grup de întreprinderi care constă dintr-o întreprindere dominantă şi întreprinderi dependente ale acesteia, precum şi persoanele juridice în care întreprinderea dominantă sau întreprinderile dependente ale acesteia deţin o participaţie, sau:
a) întreprinderile care sînt conduse împreună, în temeiul unui contract încheiat cu una dintre întreprinderi sau în temeiul unei clauze din contractul de constituire sau din statutul fiecărei întreprinderi; sau 
b) întreprinderile în care organele de administrare, executive sau de control ale acestora sînt formate în cea mai mare parte din aceleaşi persoane, care sînt în funcţie în cursul exerciţiului financiar şi pînă la data la care sînt întocmite situaţiile financiare anuale consolidate;
instrument de plată – orice dispozitiv (dispozitive) personalizat(e) (cardul de plată, telefon mobil etc.) şi/sau orice serie de proceduri (tehnice - coduri PIN, TAN, alte tipuri de coduri, login/parolă etc. sau funcţionale – transferul de credit, debitarea directă) convenite dintre utilizatorul serviciilor de plată şi prestatorul de servicii de plată şi folosit de utilizatorul serviciilor de plată pentru a iniţia un ordin de plată; 
legături strînse – situaţie în care două sau mai multe persoane sînt legate prin relaţii de:
a) participare, adică deţinerea, directă sau prin control, a cel puţin 20 % din drepturile de vot sau din capitalul unei întreprinderi; sau
b) control; sau
c) situaţia în care două sau mai multe persoane sînt în permanenţă legate de una şi aceeaşi persoană terţă printr-o relaţie de control;
mijloace de comunicare la distanţă - orice mijloace care, fără prezenţa fizică simultană a prestatorului şi a utilizatorului serviciilor de plată, pot fi folosite pentru încheierea unui contract de servicii de plată;
monedă electronică – orice valoare monetară stocată electronic, inclusiv magnetic, reprezentînd o creanţă asupra emitentului, care este emisă la primirea fondurilor (altele decît moneda electronică), în scopul efectuării unor operaţiuni de plată şi care este acceptată de o persoană, alta decît emitentul de monedă electronică;
operator (administrator) al sistemului de plăţi – persoană juridică sau persoane juridice, juridic responsabile pentru funcţionarea unui sistem de plăţi;
operaţiune de plată – acţiunea, iniţiată de plătitor sau de beneficiarul plăţii, de a depune, transfera sau retrage fonduri, indiferent de alte obligaţii existente între plătitor şi beneficiarul plăţii;
operaţiune de plată individuală – orice altă operaţiune de plată decît cea singulară şi care intră sub incidenţa unui contract-cadru; 
operaţiune de plată singulară – operaţiune de plată executată sau a cărei executare nu intră sub incidenţa unui contract-cadru;
ordin de plată – orice solicitare (dispoziţie) a plătitorului sau a beneficiarului plăţii adresată prestatorului său de servicii de plată pentru executarea unei operaţiuni de plată;
participaţie – dreptul de proprietate în capitalul sau de vot al unei întreprinderi sau altei persoane juridice;
participaţie calificată – participaţie directă sau indirectă într-o întreprindere sau într-o altă persoană juridică, care reprezintă cel puţin 10 % din capitalul sau din drepturile de vot ale acesteia ori care face posibilă de a exercita o influenţă semnificativă asupra administrării întreprinderii sau persoanei juridice respective;
persoană – persoana fizică sau juridică, asociaţie sau grup de persoane acţionînd în comun, înregistrate ca atare sau nu;
plătitor – persoană care este titularul unui cont de plăţi şi care autorizează un ordin de plată (iniţiază sau permite executarea unui ordin de plată) din acel cont de plăţi sau, în cazul în care nu există un cont de plăţi, persoana care dă un ordin de plată; 
rata dobînzii de referinţă – rata dobînzii folosită ca bază de calcul pentru determinarea dobînzilor care urmează să fie aplicate şi care provine dintr-o sursă publică ce poate fi verificată de ambele părţi ale unui contract de servicii de plată;
remitere de bani – serviciu de plată în cadrul căruia se primesc fonduri de la plătitor, fără crearea unui cont de plăţi pe numele plătitorului sau al beneficiarului plăţii, cu scopul unic de a transfera o sumă corespunzătoare beneficiarului plăţii sau unui alt prestator de servicii de plată care acţionează în numele beneficiarului plăţii, şi/sau în cadrul căruia fondurile sînt primite în numele beneficiarului plăţii şi sînt puse la dispoziţia acestuia;
reputaţie bună – totalitatea informaţiilor despre o persoană care confirmă profesionalismul, buna credinţă, onorabilitatea şi posedarea altor calităţi care dau asigurări că persoana dată, în calitate de acţionar/asociat sau de administrator, va activa în conformitate cu legea şi nu va acţiona în periclitarea siguranţei şi credibilităţii societăţii de plată/societăţii emitente de monedă electronică;
sistem de plăţi – sistem de transfer de fonduri care funcţionează în baza unor aranjamente (reguli, proceduri, contracte etc.) formale şi standardizate şi norme comune pentru procesarea, compensarea şi/sau decontarea operaţiunilor de plată;
societate de plată – societate comercială, alta decît bancă, furnizor de servicii poştale sau societatea emitentă de monedă electronică, care deţine licenţa, în conformitate cu prezenta lege, pentru prestarea serviciilor de plată;
societate emitentă de monedă electronică – societate comercială, alta decît bancă, care deţine licenţa, în conformitate cu prezenta lege, pentru emiterea monedei electronice;
suport durabil – orice instrument (suport hîrtie, CD-ROM-uri, DVD-uri, hard discuri ale calculatoarelor personale, pagini de internet etc.) care permite utilizatorului serviciilor de plată să stocheze informaţii adresate personal acestuia, într-un mod accesibil pentru consultări ulterioare şi pentru o perioadă de timp adecvată scopurilor informaţiei respective, şi care permite reproducerea identică a informaţiilor stocate;
terminal de plată în numerar (terminal cash-in) – dispozitiv automatizat pentru primirea de la plătitor (persoană fizică) a numerarului, care funcţionează în regim autonom, fără prezenţa fizică (participare) a persoanei fizice împuternicite a prestatorului de servicii de plată;
utilizator al serviciilor de plată – persoană care foloseşte un serviciu de plată în calitate de plătitor, de beneficiar al plăţii sau în ambele calităţi, persoană care este deţinător al monedei electronice;
zi lucrătoare – zi în care prestatorul de servicii de plată al plătitorului sau al beneficiarului plăţii implicat în executarea unei operaţiuni de plată desfăşoară activitatea necesară pentru executarea operaţiunii de plată.

Capitolul II
SERVICII DE PLATĂ ŞI PRESTATORII DE SERVICII DE PLATĂ

Articolul 4. Servicii de plată
(1) Servicii de plată se consideră oricare din următoarele activităţi:
1) serviciu legat de depunerea de numerar într-un cont de plăţi, precum şi toate operaţiunile necesare pentru funcţionarea unui cont de plăţi;
2) serviciu legat de retrageri de numerar dintr-un cont de plăţi, precum şi toate operaţiunile necesare pentru funcţionarea unui cont de plăţi;
3) executarea de operaţiuni de plată, inclusiv transferul de fonduri într-un cont de plăţi deschis la prestatorul de servicii de plată al utilizatorului sau la un alt prestator de servicii de plată:
a) executarea de debitări directe, inclusiv debitări directe singulare;
b) executarea operaţiunilor de plată printr-un card de plată sau printr-un dispozitiv asemănător;
c) executarea transferurilor de credit, inclusiv a transferurilor programate;
4) executarea operaţiunilor de plată în cazul în care fondurile sînt acoperite printr-o linie de credit pentru un utilizator al serviciilor de plată:
a) executarea de debitări directe, inclusiv debitări directe singulare;
b) executarea operaţiunilor de plată printr-un card de plată sau un dispozitiv asemănător;
c) executarea transferurilor de credit, inclusiv a transferurilor programate;
5) emiterea şi/sau acceptarea cardurilor de plată şi a altor instrumente de plată;
6) remiterea de bani;
7) executarea operaţiunilor de plată în cazul în care consimţămîntul plătitorului pentru executarea unei operaţiuni de plată este exprimat prin intermediul oricăror dispozitive de comunicaţie electronică, digitale sau informatice, inclusiv prin intermediul terminalelor de plată în numerar (terminale „cash-in”), şi în cazul în care plata este efectuată către operatorul sistemului sau reţelei informatice sau de comunicaţie electronică, care acţionează exclusiv ca intermediar dintre utilizatorul serviciilor de plată şi furnizorul bunurilor şi serviciilor.
(2) Activitatea de prestare a serviciilor de plată şi alte activităţi suplimentare prevăzute la art.25 alin.(1) lit.a) şi b) reprezintă activităţi pe piaţa financiară.

Articolul 5. Prestatorii de servicii de plată
(1) Persoanele juridice care au dreptul de a presta servicii de plată (în continuare - prestatori de servicii de plată) sînt:
a) băncile care activează în conformitate cu Legea instituţiilor financiare;
b) societăţile de plată;
c) societăţile emitente de monedă electronică;
d) furnizorii de servicii poştale care activează în conformitate cu Legea poştei;
e) Banca Naţională a Moldovei (în continuare - Banca Naţională) în cazul în care nu acţionează în calitate de autoritate a politicii monetare sau în calitate de altă autoritate publică;
f) Trezoreria de Stat din cadrul Ministerului Finanţelor (în continuare – Trezoreria de Stat).
(2) Prestatorii de servicii de plată nu controlează legalitatea, realitatea şi oportunitatea tranzacţiei în legătură cu care prestează serviciul de plată sau emit monedă electronică, dacă altceva nu este prevăzut de legislaţia în domeniul prevenirii şi combaterii spălării banilor şi finanţării terorismului, precum şi de legislaţia valutară.

Articolul 6. Interdicţia privind prestarea serviciilor de plată de către alte persoane 
Persoanelor care nu sînt prestatori de servicii de plată în sensul art.5 le este interzis să presteze serviciile de plată prevăzute la art.4 alin.(1).

Articolul 7. Serviciile de plată permise prestatorilor de servicii de plată
(1) Băncile şi Banca Naţională au dreptul de a presta serviciile de plată indicate la art.4 alin.(1).
(2) Emitenţii de monedă electronică (alţii decît cei indicaţi la alin.(1)) au dreptul de a presta serviciile de plată indicate la art.4 alin.(1), cu excepţia pct. 4).
(3) Trezoreria de Stat are dreptul de a presta serviciile de plată indicate la art.4 alin.(1) pct.1)-(3).
(4) Societăţile de plată au dreptul de a presta serviciile de plată indicate la art.4 alin.(1), cu excepţia pct. 4).
(5) Furnizorii de servicii poştale au dreptul de a presta serviciile de plată indicate la art.4 alin.(1), cu excepţia pct.4). Furnizorii de servicii poştale nu au dreptul de a accepta (atrage) depozite ori alte fonduri rambursabile, în sensul Legii instituţiilor financiare. Orice fonduri primite de la utilizatorii serviciilor de plată în vederea prestării de servicii de plată nu reprezintă un depozit sau alte fonduri rambursabile, în sensul Legii instituţiilor financiare, şi nici monedă electronică, în sensul prezentei legi.
(6) În cazul în care furnizorul de servicii poştale prestează sau are intenţia de a presta servicii de plată în conformitate cu alin.(5), prevederile capitolului III, cu excepţia cerinţelor de constituire prevăzute în art. 9, se aplică în mod corespunzător şi furnizorului de servicii poştale.

Articolul 8. Moneda serviciilor de plată 
(1) Pe teritoriul Republicii Moldova serviciile de plată se prestează în monedă naţională. 
(2) Serviciile de plată pot fi prestate în valută străină de către prestatorii serviciilor de plată cu respectarea prevederilor Legii nr. 62-XVI din 21 martie 2008 privind reglementarea valutară şi prezenta lege.
(3) Emiterea, distribuirea şi răscumpărarea monedei electronice pe teritoriul Republicii Moldova se realizează doar contra leilor/în lei moldoveneşti.
(4) Moneda electronică se emite şi se utilizează pe teritoriul Republicii Moldova ca echivalent al leului moldovenesc. Nu este permisă emiterea şi utilizarea monedei electronice pe teritoriul Republicii Moldova drept echivalent al valutelor străine sau altor valori variabile.

Capitolul III
CONSTITUIEREA, LICENŢIEREA ŞI ACTIVITATEA
SOCIETĂŢILOR DE PLATĂ

Secţiunea 1. Constituirea şi licenţierea societăţii de plată
Articolul 9. Constituirea societăţii de plată
(1) Societate de plată poate fi constituită sub forma de organizare juridică de societate pe acţiuni sau societate cu răspunderea limitată şi, dacă altceva nu este prevăzut de prezenta lege, asupra acesteia se aplică legislaţia ce reglementează activitatea societăţilor comerciale.
(2) Pot fi fondatori şi acţionari/asociaţi (membri) ai societăţii de plată persoane fizice şi/sau persoane juridice, rezidenţi şi nerezidenţi ai Republicii Moldova. Nu poate fi fondator sau acţionar/asociat al societăţii de plată persoana juridică în proces de lichidare sau de insolvabilitate şi nici persoana căreia i s-a impus restricţia legală de a constitui o societate comercială. 

Articolul 10. Obligativitatea licenţei 
(1) Persoana care intenţionează să presteze servicii de plată în calitate de societate de plată este obligată să obţină licenţa pentru desfăşurarea activităţii înainte de a începe să presteze servicii de plată.
(2) Societatea de plată are dreptul să presteze numai serviciile de plată prevăzute în licenţa eliberată acesteia.

Articolul 11. Autoritatea competentă de a elibera licenţa
Banca Naţională este învestită cu dreptul exclusiv de a elibera şi a retrage licenţe societăţilor de plată.

Articolul 12. Capitalul propriu
(1) Societatea de plată trebuie să dispună, la momentul depunerii cererii de eliberare a licenţei, de un capital propriu în cuantumul de:
a) cel puţin 350 000 lei – în cazul în care prestează numai serviciul de plată menţionat la art.4 alin.(1) pct. 6);
b) cel puţin 900 000 lei – în cazul în care prestează numai serviciul de plată menţionat la art.4 alin.(1) pct. 7); 
c) cel puţin 2 200 000 lei – în cazul în care prestează serviciile de plată menţionate la art.4 alin.(1) pct. 1)-3), 5) sau toate activităţile permise societăţii de plată conform art.7 alin.(4). 
(2) Capitalul propriu este format din:
a) capital social subscris şi vărsat, cu excepţia acţiunilor preferenţiale cumulative;
b) rezervele legale, statutare şi alte rezerve;
c) profiturile exerciţiilor financiare anterioare, rămase după distribuire conform hotărîrii organelor competente.
(3) Aporturile la capitalul social/acţiunile se depun/se plătesc integral în formă bănească atît la constituire, cît şi la majorare.
(4) Nu pot servi drept sursă de formare sau de majorare a capitalului social al societăţii de plată mijloacele obţinute de potenţialii acţionari/asociaţi ai societăţii de plată din împrumuturi (credite bancare) sau din alte mijloace atrase, inclusiv din avansurile utilizatorilor de servicii de plată şi ale terţelor persoane. 
(5) Persoana juridică are dreptul să plătească acţiunile/să depună aporturi la capitalul societăţii de plată în formă bănească, în limitele capitalului său propriu (activelor nete), care nu poate fi mai mic decît capitalul său social. 

Articolul 13. Capitalul reglementat
(1) Capitalul reglementat al societăţii de plată nu trebuie să fie inferior sumei necesare conform alin.(2), precum şi art.12. 
(2) În orice moment al desfăşurării activităţii, societatea de plată trebuie să dispună de un capital reglementat (CR) care va fi cel puţin egal cu rezultatul obţinut în urma următoarei modalităţi de calcul:
CR = a+b+c+d+ek, 
unde:
a reprezintă 4,0 % din tranşa de VP pînă la 87,5 milioane lei;
b - 2,5 % din tranşa de VP peste 87,5 milioane lei şi pînă la 175 milioane lei;
c - 1 % din tranşa de VP peste 175 milioane lei şi pînă la 1750 milioane lei;
d - 0,5 % din tranşa de VP peste 1750 milioane lei şi pînă la 4375 milioane lei;
e - 0,25 % din tranşa de VP peste 4375 milioane lei.
VP – valoarea plăţilor, care este egală cu 1/12 din valoarea totală a operaţiunilor de plată executate de societatea de plată în anul precedent.
Coeficientul k este următorul:
a) 0,5 – în cazul în care societatea de plată prestează numai serviciul de plată enumerat la pct.6) al art.4 alin.(1);
b) 0,8 – în cazul în care societatea de plată prestează serviciul de plată enumerat la pct.7) al art.4 alin.(1);
c) 1 – în cazul în care societatea de plată prestează oricare dintre serviciile de plată enumerate la pct.1)-5) ale art.4 alin.(1).
(3) Periodicitatea, forma şi conţinutul rapoartelor privind cuantumul capitalului se stabilesc în actele normative ale Băncii Naţionale.
(4) Banca Naţională poate, în baza evaluării procesului de gestionare a riscului, a bazei de date privind riscurile de pierderi şi a mecanismelor de control ale societăţii de plată, să solicite societăţii de plată să deţină o sumă de capital reglementat cu pînă la 20 % mai mare decît cea care ar rezulta din aplicarea modalităţii menţionate la alin.(2), sau să permită societăţii de plată să deţină o sumă de capital reglementat cu pînă la 20 % mai mică decît cea care ar rezulta din aplicarea modalităţii menţionate la alin.(2).

Articolul 14. Cererea pentru eliberarea licenţei 
(1) În vederea obţinerii licenţei pentru activitatea de prestare de servicii de plată persoana care intenţionează să presteze servicii de plată în calitate de societate de plată (solicitant) depune la Banca Naţională o cerere scrisă. 
(2) La cerere se anexează următoarele documente referitoare la solicitant:
1) copia legalizată a contractului de constituire şi a statutului; 
2) extras din Registrul de stat al persoanelor juridice, eliberat nu mai tîrziu de o lună pînă la data depunerii cererii;
3) documentele ce atestă depunerea capitalului propriu conform art.12. Pentru societatea în proces de constituire se anexează confirmarea băncii privind înregistrarea aporturilor la capital în conturile bancare provizorii;
4) declaraţia privind provenienţa mijloacelor din contul cărora sînt făcute aporturile pentru acţiunile subscrise, respectiv participaţiile, sau din contul cărora acestea sînt achiziţionate;
5) descrierea amănunţită a activităţii solicitantului şi rapoartele financiare confirmate de auditul extern pentru ultimii trei ani de activitate sau pentru perioada existenţei societăţii (dacă această perioadă este mai mică de 3 ani), cu excepţia societăţii de plată în proces de constituire;
6) planul de afaceri care include cel puţin: descrierea detaliată a tipurilor de servicii preconizate a fi prestate, identificarea riscurilor la care se expune sau poate fi expusă societatea de plată (inclusiv filiale, agenţii de plată, persoanele către care se externalizează operaţiunile), bugetul estimativ pentru primii trei ani de activitate financiară, bazat pe calcule realiste, dispunerea de resurse pentru desfăşurarea activităţii;
7) procedurile de desfăşurare a activităţii în calitate de societate de plată cuprinzînd activităţile solicitantului, ale filialelor şi agenţilor de plată ale acestuia, inclusiv:
a) structura organelor de conducere şi nivelul responsabilităţii lor;
b) sistemele şi procedurile privind identificarea, gestionarea, monitorizarea şi raportarea riscurilor la care este sau poate fi expusă;
c) mecanismele de control intern, inclusiv proceduri administrative şi contabile;
d) procedurile de control intern privind măsurile necesare pentru a se conforma obligaţiilor prevăzute de legislaţia în domeniul prevenirii şi combaterii spălării banilor şi finanţării terorismului;
e) măsuri privind asigurarea continuităţii şi siguranţei la prestarea serviciilor de plătă;
f) organizarea şi gestionarea sistemelor informaţionale, inclusiv modul de protecţie a informaţiei şi a datelor cu caracter personal ale utilizatorilor serviciilor de plată;
8) descrierea structurii organizatorice a societăţii, inclusiv informaţia privind filialele şi agenţii de plată dacă se preconizează utilizarea acestora, condiţiile şi acordurile de extrenalizare preconizate, precum şi participarea la un sistem de plăţi naţional sau internaţional;
9) lista acţionarilor/asociaţilor şi acţiunile/participaţiunile deţinute la capitalul solicitantului, datele şi documentele referitoare la acestea care conţin date conform actelor de identitate/actelor de întregistrare;
10) lista persoanelor care deţin direct sau indirect participaţia calificată, datele şi documentele referitoare la acestea;
11) lista persoanelor cu care solicitantul are legături strînse, datele şi documentele referitoare la acestea;
12) lista administratorilor solicitantului, datele şi documentele referitoare la acestea;
13) lista subdiviziunilor sau locurilor unde solicitantul va presta serviciile de plată, inclusiv filialele şi agenţii de plată ai acestuia;
14) dacă este cazul, lista auditorilor interni sau a societăţilor de audit.
(3) În sensul alin.(2) pct.7) lit. a)-c) şi pct.8), solicitantul furnizează o descriere a sistemului său de control intern şi a dispoziţiilor organizatorice adoptate în vederea luării tuturor măsurilor rezonabile pentru a proteja interesele utilizatorilor serviciilor de plată şi pentru a asigura continuitatea şi fiabilitatea în efectuarea serviciilor de plată.
(4) La depunerea cererii de eliberare a licenţei, solicitantul depune declaraţia precum că informaţiile şi documentele prezentate sînt actuale, complete şi veridice. 
(5) Banca Naţională poate solicita prezentarea de documente şi informaţii suplimentare, în scopul de a stabili plenitudinea şi veridicitatea documentelor şi informaţiilor prezentate conform alin. (2). 

Articolul 15. Decizia privind eliberarea licenţei 
(1) Licenţa pentru activitatea societăţii de plată se acordă dacă sînt întrunite cumulativ următoarele condiţii referitoare la solicitant:
1) solicitantul este societate comercială în formele prevăzute la art.9 şi este înregistrat cu sediul în Republica Moldova;
2) solicitantul deţine capitalul propriu prevăzut la art.12;
3) provenienţa mijloacelor din contul cărora sînt făcute aporturile pentru acţiunile subscrise, respectiv, participaţiile, sau din contul cărora acestea sînt achiziţionate este transparentă şi legală;
4) dispune de sisteme de conducere sigure pentru activitatea sa de prestare de servicii de plată care include:
a) o structură organizatorică clară;
b) împărţirea responsabilităţilor bine definită, transparentă şi coerentă,
c) proceduri eficiente de identificare, gestionare, monitorizare şi raportare a riscurilor la care este sau ar putea fi expusă;
d) mecanisme de control intern adecvate, inclusiv proceduri administrative şi contabile sigure, proceduri privind măsurile de prevenire şi combatere a spălării banilor şi finanţării terorismului;
e) structurile, procedurile şi mecanismele prevăzute la lit.a)-d) sînt cuprinzătoare şi adaptate la natura, extinderea şi complexitatea serviciilor de plată prestate; 
5) planul de afaceri şi bugetul estimativ pentru primele trei ani de activitate financiare demonstrează că solicitantul este capabil să utilizeze sisteme, proceduri şi resurse adecvate necesare pentru desfăşurarea activităţii în calitate de societate de plată;
6) dispune de măsuri adecvate şi sigure pentru protejarea fondurilor utilizatorilor serviciilor de plată şi a instrumentelor de plată utilizate;
7) administratorii se bucură de o reputaţie bună şi deţin cunoştinţele şi experienţa adecvate pentru a presta servicii de plată, precum şi adecvate naturii, extinderii şi complexităţii activităţii;
8) Banca Naţională, ţinînd cont de necesitatea de a asigura administrarea stabilă şi prudentă a societăţii de plată, este încredinţată că persoanele care deţin direct sau indirect participaţia calificată la capitalul solicitantului au reputaţia bună şi calităţile necesare.
(2) În situaţia în care există legături strînse între societatea de plată şi orice alte persoane, Banca Naţională acordă licenţa numai dacă legăturile respective nu împiedică exercitarea efectivă a atribuţiei ei de supraveghere.
(3) Banca Naţională eliberează licenţă numai dacă actele normative sau actele administrative ale unei ţări terţe care reglementează activitatea unei sau mai multor persoane cu care societatea de plată are legături strînse sau dificultăţile legate de aplicarea acestor acte nu împiedică exercitarea efectivă a atribuţiei ei de supraveghere.
(4) În vederea luării unei decizii privind cererea de eliberare a licenţei, Banca Naţională are dreptul să consulte alte autorităţi publice competente din ţară şi din străinătate.
(5) Societatea de plată trebuie să întrunească condiţiile prevăzute la art.12-14 pe întreaga perioada de valabilitate a licenţei. 

Articolul 16. Respingerea cererii de eliberare a licenţei
(1) Banca Naţională poate respinge cererea de eliberare a licenţei pentru desfăşurarea activităţii în calitate de societate de plată în cazul în care:
a) constată că solicitantul nu întruneşte condiţiile prevăzute la art.15;
b) solicitantul nu a prezentat documentele şi informaţiile necesare sau documentele şi informaţiile prezentate conţin informaţii incomplete, contradictorii, neveridice sau insuficiente pentru a constata respectarea condiţiilor prevăzute la art.15.
(2) În caz de respingere a cererii de eliberare a licenţei, solicitantul poate depune o nouă cerere după lichidarea circumstanţelor ce au servit drept temei pentru respingerea cererii precedente. 

Articolul 17. Particularităţile de eliberare a licenţei filialei societăţii de plată cu sediul în străinătate
(1) Pentru obţinerea de către o societate de plată cu sediul în străinătate (în continuare - societatea de plată străină) a licenţei pentru activitatea de prestare de servicii de plată de către filiala ei cu sediul în Republica Moldova, societatea de plată străină depune la Banca Naţională o cerere scrisă.
(2) La cerere se anexează următoarele documente referitoare la solicitant:
a) decizia organului împuternicit al societăţii de plată străine privind constituirea filialei cu sediul în Republica Moldova;
b) copia legalizată a actului de înregistrare a societăţii de plată străine;
c) copia legalizată a licenţei sau a altui document care acordă dreptul de a desfăşura activitatea în calitate de societate de plată, eliberat de autoritatea competentă a ţării în care societatea de plată străină are sediul, precum şi lista activităţilor pentru care s-a eliberat licenţa sau documentul respectiv;
d) copia legalizată a statutului societăţii de plată străine;
e) copia legalizată a statutul filialei societăţii de plată străine;
f) acordul scris pentru constituirea filialei, eliberat de autoritatea de supraveghere a ţării în care societatea de plată străină are sediul, precum şi angajamentul acesteia de a colabora cu Banca Naţională;
g) rapoartele financiare confirmate de auditul extern pentru ultimii trei ani de activitate sau pentru perioada existenţei societăţii (dacă această perioadă este mai mică de 3 ani);
h) documentele şi informaţiile specificate la art.14 alin.(2) pct.2)-8), 10)-13), care se aplică în mod corespunzător.
(3) Banca Naţională eliberează licenţa pentru activitatea filialei societăţii de plată străine numai dacă este încredinţată că: 
a) în ţara de origine societatea de plată străină este licenţiată pentru activitatea de prestare a serviciilor de plată;
b) autoritatea de supraveghere a ţării de origine a societăţii de plată străine a dat acordul pentru constituirea filialei, precum şi angajamentul de a colabora cu Banca Naţională;
c) situaţia financiară a societăţii de plată străine este sigură şi stabilă;
d) societatea de plată străină este supravegheată adecvat, în mod consolidat, de autorităţile competente din statul de origine;
e) actele normative sau actele administrative din jurisdicţia ţării de origine a societăţii de plată străine nu împiedică exercitarea efectivă a atribuţiei de supraveghere sau prezentarea de informaţii necesare;
f) ţara de origine a societăţii de plată străine asigură respectarea principiului reciprocităţii în ceea ce priveşte asigurarea accesului societăţilor de plată cu sediul în Republica Moldova la piaţa prestării serviciilor de plată a ţării respective.
(4) Banca Naţională respinge cererea pentru eliberarea licenţei filialei societăţii de plată străine în cazul în care:
a) constată că solicitantul nu întruneşte condiţiile prevăzute la alin.(3) şi art.15 alin.(1)-(3), care se aplică în mod corespunzător;
b) solicitantul nu a prezentat documentele şi informaţiile prevăzute la alin.(2) sau documentele şi informaţiile prezentate conţin informaţii incomplete, contradictorii, neveridice sau insuficiente pentru a constata respectarea condiţiilor prevăzute la alin.(3) şi art.15 alin.(1)-(3).
(5) Examinarea cererii, documentelor şi informaţiilor prezentate pentru obţinerea licenţei filialei societăţii de plată străine se efectuează în conformitate cu prevederile art.14-16.

Articolul 18. Comunicarea deciziei privind eliberarea licenţei
(1) În termen de trei luni de la data primirii cererii şi a tuturor documentelor şi informaţiilor necesare, Banca Naţională informează solicitantul despre decizia cu privire la eliberarea licenţei sau respingerea cererii de eliberare a licenţei.
(2) În cazul respingerii cererii de eliberare a licenţei, Banca Naţională comunică motivele care au stat la baza deciziei de respingere a acesteia.
(3) Organul înregistrării de stat înscrie în Registrul de stat obiectul de activitate a societăţii de plată privind prestarea serviciilor de plată după prezentarea licenţei eliberate de Banca Naţională. 
(4) După efectuarea înregistrării de stat Banca Naţională înscrie societatea de plată în registrul indicat la art.23.

Articolul 19. Eliberarea licenţei. Copii autorizate de pe licenţă, reperfectarea licenţei, eliberarea duplicatului licenţei
(1) Licenţa se perfectează în termen de 3 zile lucrătoare, începînd cu data primirii documentului care confirmă achitarea taxei pentru licenţă.
(2) Pentru fiecare filială a societăţii de plată în care se va desfăşura activitatea pe baza licenţei, societăţii de plată i se eliberează copia autorizată de pe aceasta. 
(3) În cazul schimbării denumirii societăţii de plată şi modificării altor date ce se conţin în licenţă, societatea de plată este obligată să depună cererea în scris privind reperfectarea licenţei. 
(4) În cazul pierderii sau deteriorării licenţei, societatea de plată este obligată să depună cererea în scris privind eliberarea duplicatului licenţei.
(5) Eliberarea copiilor autorizate de pe licenţă, reperfectarea licenţei, eliberarea duplicatului licenţei se efectuează în conformitate cu Legea privind reglementarea prin licenţiere a activităţii de întreprinzător.
(6) Dacă solicitantul, în termen de 30 de zile de la data la care i s-a comunicat despre decizia privind eliberarea sau reperfectarea licenţei, nu a prezentat nemotivat documentul ce confirmă achitarea taxei pentru eliberarea sau reperfectarea acesteia sau nu s-a prezentat pentru a i se elibera licenţa perfectată, Banca Naţională este în drept să anuleze decizia privind eliberarea/ reperfectarea licenţei sau să ia decizia privind recunoaşterea licenţei ca fiind nevalabilă. 

Articolul 20. Termenul licenţei. Taxa pentru licenţă 
(1) Licenţa se eliberează pe un termen nedeterminat.
(2) Societatea de plată nu are dreptul să transmită licenţa sau copia de pe aceasta altei persoane.
(3) Taxa pentru eliberarea licenţei societăţii de plată constituie:
1)  8 000 lei, în cazul în care prestează numai serviciul de plată menţionat la art. 4 alin.(1) pct. 6) sau art. 4 alin.(1)  pct. 7);
2) 12 000 lei, în cazul în care prestează serviciile de plată menţionate la art.4 alin.(1) pct. 1)-3), 5) sau toate activităţile permise societăţii de plată conform art.7 alin.(4).
 
(4) Taxa pentru eliberarea copiei autorizate de pe licenţă, pentru reperfectarea licenţei/copiei autorizate de pe aceasta, precum şi cea pentru eliberarea duplicatului licenţei/copiei autorizate de pe aceasta constituie 450 lei. 
(5) Taxele percepute conform alin.(3) şi (4) se varsă la bugetul de stat şi sînt nerambursabile în cazul în care societatea de plată/filiala societăţii de plată nu îşi începe activitatea sau încetează să activeze.


Articolul 21. Modificarea datelor prezentate pentru eliberarea licenţei 
(1) Societatea de plată este obligată să notifice în scris Banca Naţională despre toate modificările datelor conţinute în documentele anexate la cererea de eliberare a licenţei/ a copiei autorizate de pe licenţă. 
(2) Notificarea se prezintă la Banca Naţională în termen de 10 zile lucrătoare de la survenirea modificărilor, împreună cu documentele ce confirmă modificările în cauză. Documentele se prezintă în original sau copii, prezentîndu-se originalele pentru verificare. 

Articolul 22. Retragerea licenţei
(1) Banca Naţională poate retrage licenţa eliberată pentru desfăşurarea activităţii unei societăţi de plată în următoarele situaţii:
a) societatea nu începe activitatea  în termen de 12 luni de la data eliberării licenţei; 
b) societatea solicită retragerea licenţei sau renunţă în mod expres la aceasta ori încetează să mai desfăşoare activitatea pe o perioadă mai mare de 6 luni;
c) societatea a obţinut licenţa în baza unor informaţii şi documente false sau prin alte mijloace nelegitime;
d) societatea nu mai întruneşte condiţiile de eliberare a licenţei;
e) societatea nu dispune de capital reglementat suficient; 
f) societatea ar periclita stabilitatea sistemului de plăţi în care participă, dacă ar continua activitatea sa de prestare de servicii de plată; 
g) ca sancţiune pentru încălcările comise, prevăzute la art.97 lit. c), d), f).
(2) În cazul lichidării benevole sau încetării activităţii sale, societatea de plată este obligată, cu cel puţin 30 zile înainte de data preconizată a luării hotărîrii privind lichidarea benevolă sau a încetării activităţii, să solicite retragerea licenţei. Banca Naţională, în termen de 30 de zile de la primirea cererii, hotărăşte cu privire la retragerea licenţei după ce s-a încredinţat că societatea de plată: 
a) dispune de un plan privind încetarea activităţii, fără prejudicierea intereselor utilizatorilor serviciilor de plată; 
b) va asigura executarea integrală şi în termen a obligaţiilor sale privind operaţiunile de plată efectuate prin societatea de plată.
(3) Hotărîrea privind retragerea licenţei intră în vigoare la data adoptării.
(4) Hotărîrea motivată a Băncii Naţionale privind retragerea licenţei se comunică în scris societăţii de plată respective. Un anunţ privind retragerea licenţei se publică, în termen de 7 zile, în Monitorul Oficial al Republicii Moldova. 
(5) De la data retragerii licenţei, societatea de plată este obligată să înceteze prestarea serviciilor de plată şi să ia măsuri privind stingerea creanţelor creditorilor aferente operaţiunilor de plată efectuate.

Articolul 23. Registrul societăţilor de plată
(1) Banca Naţională ţine un registru public al societăţilor de plată care au obţinut licenţe, precum şi al filialelor şi agenţilor de plată ale acestora. Registrul include informaţii privind societatea de plată: denumirea; sediul; genul de activitate licenţiat; data şi numărul hotărîrii privind eliberarea licenţei; seria, numărul şi data eliberării licenţei; informaţii privind reperfectarea, eliberarea duplicatelor licenţei şi retragerea licenţelor: filialele şi agenţii de plată, precum şi alte informaţii relevante.
(2) Registrul este public, este accesibil pe pagina web oficială a Băncii Naţionale şi este actualizat periodic.
(3) Societatea de plată a cărei licenţă a fost retrasă se radiază din registru prin înscrisul respectiv.

Secţiunea 2. Desfăşurarea activităţii societăţii de plată

Articolul 24. Conturi de plăţi la societatea de plată şi interdicţia privind acceptarea depozitelor
(1) Societatea de plată are dreptul de a deschide şi menţine conturi de plăţi pentru clienţii săi, destinate exclusiv executării operaţiunilor de plată, în cazul în care prestarea serviciului de plată necesită deschiderea şi administrarea conturilor de plăţi.
(2) Societatea de plată nu are dreptul de a accepta (atrage) depozite ori alte fonduri rambursabile, în sensul Legii instituţiilor financiare.
(3) Orice fonduri primite de societatea de plată de la utilizatorii serviciilor de plată în vederea prestării de servicii de plată nu reprezintă un depozit sau alte fonduri rambursabile, în sensul Legii instituţiilor financiare, şi nici monedă electronică, în sensul prezentei legi.
(4) Banca Naţională este împuternicită să determine dacă o activitate reprezintă ori nu acceptare (atragere) de depozite sau alte fonduri rambursabile, activitate de prestare a serviciilor de emitere a monedei electronice, şi dacă prezenta lege urmează a fi aplicată persoanelor care desfăşoară activitatea respectivă. Determinarea naturii activităţii, exprimată de Banca Naţională, este obligatorie pentru părţile interesate.


Articolul 25. Activităţi suplimentare permise societăţii de plată
(1) Pe lîngă prestarea de servicii de plată, societatea de plată are dreptul să desfăşoare următoarele activităţi:
a) prestarea unor servicii operaţionale şi conexe legate de serviciile de plată, cum ar fi: asigurarea executării operaţiunilor de plată, a operaţiunilor de schimb valutar, de păstrare în depozit (custodie), precum şi stocarea şi procesarea datelor;
b) administrarea (operarea) sistemelor de plăţi;
c) activităţi de întreprinzător, altele decît prestarea de servicii de plată, cu respectarea cerinţelor legislaţiei.
(2) În cazul în care societatea de plată desfăşoară şi alte activităţi de întreprinzător decît prestarea serviciilor de plată, Banca Naţională poate cere constituirea unei societăţi separate pentru activitatea de prestare a serviciilor de plată, dacă constată că celelalte activităţi de întreprinzător prejudiciază sau ar putea să prejudicieze fie stabilitatea financiară a societăţii de plată, fie capacitatea Băncii Naţionale de a supraveghea respectarea tuturor obligaţiilor impuse de prezenta lege.

Articolul 26. Cerinţe cu privire la protejarea fondurilor
(1) Societatea de plată este obligată să nu amestece şi să ţină evidenţa separată a fondurilor primite de la fiecare utilizator al serviciilor de plată, direct sau prin intermediul unui alt prestator de servicii de plată, pentru executarea unor operaţiuni de plată, de la fondurile vreunei alte persoane, sau de la fondurile proprii.
(2) Fondurile primite de la utilizatorii serviciilor de plată, direct sau prin intermediul unui alt prestator de servicii de plată, pentru executarea unor operaţiuni de plată, în cazul în care acestea sînt încă deţinute de societatea de plată şi nu sînt încă remise beneficiarului plăţii şi nici transferate unui alt prestator de servicii de plată înainte de terminarea zilei lucrătoare ulterioare zilei în care au fost primite, se depun (înregistrează) în conturi bancare separate deschise de către societatea de plată la băncile din Republica Moldova. 
(3) Fondurile primite de la utilizatorii serviciilor de plată, direct sau prin intermediul unui alt prestator de servicii de plată, pentru executarea unor operaţiuni de plată, protejate potrivit alin.(1)–(2) sînt exceptate de măsurile de executare silită în vederea satisfacerii creanţelor creditorilor societăţii de plată, altor decît utilizatorii de servicii de plată, în cazul în care societatea respectivă nu-şi poate îndeplini obligaţiile, în special în caz de insolvabilitate a acesteia. În caz de insolvabilitate a societăţii de plată, aceste fonduri nu se includ în masa debitoare.
(4) În cazul în care o parte din fondurile primite de o societate de plată de la utilizatorii serviciilor de plată urmează să fie folosite pentru operaţiuni de plată viitoare, iar restul – pentru alte servicii decît cele de plată, pentru partea de fonduri ce urmează să fie folosită pentru operaţiuni de plată viitoare societatea de plată aplică cerinţele prevăzute la alin.(1)–(2).

Articolul 27. Filiale şi agenţi de plată
(1) Societatea de plată are dreptul să desfăşoare activităţi pentru care a obţinut licenţa, direct, prin filiala cu sediul în Republica Moldova sau prin agent de plată.
(2) Filialele şi agenţii de plată nu au dreptul să înceapă activitatea pînă la înscrierea acestora în registrul societăţilor de plată.
(3) Pentru înscrierea în registru, societatea de plată care intenţionează să presteze servicii de plată prin intermediul unei filiale/unui agent de plată prezintă Băncii Naţionale următoarele informaţii:
a) denumirea şi sediul filialei/agentului de plată;
b) o descriere a mecanismelor de control intern care urmează să fie folosite de filială/agent de plată pentru a se conforma obligaţiilor prevăzute de legislaţia în domeniul prevenirii şi combaterii spălării banilor şi finanţării terorismului;
c) administratorii filialei/agentului de plată care va presta servicii de plată şi dovezi care atestă faptul că aceştia au reputaţie bună şi deţin cunoştinţele şi experienţa adecvate pentru a presta servicii de plată, precum şi adecvate naturii, extinderii şi complexităţii activităţii.
(4) După primirea de către Banca Naţională a informaţiei specificate la alin.(3), aceasta examinează informaţia respectivă în termen de 30 de zile.
(5) Banca Naţională înscrie filiala/agentul de plată în registrul societăţilor de plată, dacă sînt prezentate informaţiile specificate la alin.(3) şi dacă este încredinţată că informaţiile respective sînt actuale, veridice şi complete.  
(6) În cazul în care Banca Naţională consideră că informaţiile care i-au fost furnizate sînt inactuale, neveridice sau incomplete, înainte de a înscrie filiala/agentul de plată în registru, aceasta poate lua măsuri suplimentare pentru verificarea informaţiilor.
(7) În cazul în care, după luarea măsurilor suplimentare pentru verificarea informaţiilor, Banca Naţională nu este încredinţată că informaţiile care i-au fost furnizate în conformitate cu alin.(3) sînt actuale, veridice şi complete, aceasta refuză să înscrie filiala/agentul de plată în registru.
(8) Banca Naţională radiază din registru filiala sau agentul de plată dacă acesta nu mai întruneşte condiţiile prezentei legi şi ale actelor normative emise pentru executarea ei, precum şi în cazul în care constată că înscrierea în registru a avut loc în baza unor informaţii sau documente false. Despre radierea din registru Banca Naţională informează societatea de plată respectivă, care este obligată să înceteze activitatea filialei sau activitatea de prestare a serviciilor de plată a agentului de plată respectiv.
(9) Banca Naţională radiază din registru filiala sau agentul de plată în baza cererii scrise, depuse de societatea de plată cel puţin cu 10 zile înaintea datei de încetare a desfăşurării activităţii.

Articolul 28. Externalizarea 
(1) În cazul în care intenţionează să externalizeze executarea funcţiilor operaţionale aferente serviciului de plată către o altă persoană juridică (furnizor), societatea de plată notifică despre aceasta Banca Naţională cu cel puţin o lună înainte datei la care se preconizează încheierea contractului de externalizare.
(2) Externalizarea funcţiilor operaţionale semnificative nu trebuie realizată într-un mod care să afecteze calitatea mecanismelor de control intern ale societăţii de plată şi care să împiedice Banca Naţională să urmărească respectarea tuturor obligaţiilor stabilite în prezenta lege, precum şi a atribuţiilor autorităţilor publice de control abilitate.
(3) O funcţie operaţională se consideră semnificativă dacă apariţia unei dificultăţi sau eşec în desfăşurarea activităţii ar prejudicia în mod semnificativ capacitatea societăţii de plată de a se conforma permanent condiţiilor de licenţiere sau altor obligaţii care îi revin în conformitate cu prezenta lege, sau ar afecta semnificativ performanţele financiare, stabilitatea societăţii de plată sau continuitatea prestării serviciilor de plată. 
(4) Externalizarea funcţiilor operaţionale semnificative se poate realiza numai cu respectarea de către societatea de plată a următoarelor condiţii minime:
a) externalizarea nu conduce la delegarea către furnizor a responsabilităţii organelor de conducere ale societăţii;
b) relaţia şi obligaţiile societăţii de plată în raport cu utilizatorii serviciilor sale de plată în conformitate cu prezenta lege nu sînt afectate;
c) respectarea condiţiilor impuse societăţii de plată pentru obţinerea şi menţinerea licenţei în conformitate cu prezenta lege nu este afectată; 
d) niciuna dintre condiţiile impuse în vederea licenţierii societăţii de plată nu sînt eliminate sau modificate. 
(5) Funcţiile operaţionale semnificative care pot fi externalizate de către societatea de plată se stabilesc prin actele normative ale Băncii Naţionale.
(6) La notificaţia prevăzută la alin.(1) societatea de plată anexează documentele şi informaţiile care confirmă respectarea prevederilor alin.(4).
(7) Societatea de plată se asigură că filialele sau agenţii de plată care acţionează în numele ei informează utilizatorii serviciilor de plată că aceasta intenţionează să externalizeze funcţii operaţionale aferente serviciului de plată prestat.
(8) Societatea de plată întreprinde măsuri necesare pentru a asigura respectarea cerinţelor prezentei legi de către furnizorii funcţiilor operaţionale externalizate.

Articolul 29. Contabilitatea 
(1) Societatea de plată organizează şi ţine contabilitatea în conformitate cu prevederile Legii contabilităţii. 
(2) Pentru scopurile legate de supraveghere, societatea de plată prezintă Băncii Naţionale informaţii distincte, precum şi alte informaţii solicitate, referitoare la:
a) prestarea serviciilor de plată prevăzute la art. 4 alin.(1), cu excepţia pct. 4);
b) prestarea serviciilor prevăzute la art.25 alin.(1) lit.a) şi b);
c) alte activităţi desfăşurate de societatea de plată.
(3) Informaţiile contabile prezentate în conformitate cu alin.(2) trebuie însoţite de un raport de audit elaborat potrivit actelor normative de către auditorul intern sau de societatea de audit care efectuează auditul societăţii de plată pentru a confirma veridicitatea informaţiilor.
(4) Informaţiile prevăzute la alin.(2) se prezintă la termenele, în forma, modul şi conţinutul stabilite de Banca Naţională.

Articolul 30. Auditul 
(1) Rapoartele financiare anuale şi rapoartele financiare anuale consolidate ale societăţii de plată sînt supuse auditului de către comisia de cenzori/cenzor (în continuare - auditorul intern) sau societatea de audit.
(2) Auditorul intern sau societatea de audit al/a unei societăţii de plată informează Banca Naţională de îndată ce au/a luat cunoştinţă despre orice fapt sau decizie în legătură cu societatea de plată, care:
a) reprezintă o încălcare semnificativă a legii, a altor acte normative ori a altor acte emise în aplicarea acesteia, care reglementează desfăşurarea activităţii de prestare a serviciilor de plată;
b) poate conduce la situaţia în care societatea de plată nu va fi capabilă să execute obligaţiile sale pecuniare sau poate afecta capacitatea societăţii de plată de a funcţiona în continuare;
c) poate conduce la un refuz din partea auditorului intern sau societăţii de audit de a-şi exprima opinia asupra situaţiilor financiare sau la exprimarea de către aceştia a unei opinii cu rezerve;
d) vizează datele neveridice sau incomplete prezentate periodic la Banca Naţională.
(3) La solicitarea Băncii Naţionale, auditorul intern sau societatea de audit al/a societăţii de plată este obligată să furnizeze informaţii legate de activitatea de audit a activităţii de servicii de plată desfăşurată.
(4) Îndeplinirea cu bună-credinţă de către auditorul intern sau societatea de audit al/a societăţii de plată a obligaţiei de a informa Banca Naţională conform alin.(2) şi (3) nu constituie încălcare a obligaţiei de păstrare a secretului profesional, care îi revine potrivit legii sau clauzelor contractuale, şi nu poate atrage răspunderea de orice natură a acestuia.



Articolul 31. Răspunderea societăţii de plată 
(1) Societatea de plată este obligată să exercite controlul asupra respectării cerinţelor prezentei legi de către filialele, agenţii de plată şi furnizorii funcţiilor operaţionale externalizate. 
(2) Nerespectarea de către agentul de plată şi furnizorul operaţiunilor externalizate a cerinţelor prezentei legi poate servi drept temei pentru rezilierea de către societatea de plată a contractului încheiat cu aceştia.
(3) Răspunderea pentru toate acţiunile (inacţiunile), aferente activităţii de prestare a serviciilor de plată, ale salariaţilor unei societăţi de plată şi ale tuturor filialelor, agenţilor de plată şi furnizorilor funcţiilor operaţionale externalizate, o poartă societatea de plată respectivă.
(4) Filialele şi agenţii de plată ai societăţii de plată informează utilizatorii de servicii de plată despre faptul că acţionează în numele societăţii de plată.
(5) În cazul radierii agentului de plată din registru, documentele şi fondurile aferente obligaţiilor neexecutate şi raporturilor nefinalizate privind prestarea serviciilor de plată sau privind desfăşurarea activităţilor legate de prestarea unor astfel de servicii, se prezintă/se transmit societăţii de plată. 

Articolul 32. Păstrarea informaţiilor
Societatea de plată păstrează toate înregistrările, documentele şi altă informaţie aferentă serviciilor de plată prestate şi activităţilor desfăşurate timp de cel puţin cinci ani.

Capitolul IV
TRANSPARENŢA CONDIŢIILOR ŞI CERINŢELE 
DE INFORMARE PRIVIND SERVICIILE DE PLATĂ

Secţiunea 1. Dispoziţii generale
Articolul 33. Domeniul de aplicare
(1) Dispoziţiile prezentului capitol se aplică operaţiunilor de plată singulară, contractelor-cadru şi operaţiunilor de plată prevăzute de acestea, dacă utilizatorul are calitatea de consumator.
(2) În cazul în care utilizatorul serviciilor de plată nu are calitatea de consumator, părţile operaţiunii de plată pot conveni să aplice, total sau parţial, dispoziţiile prezentului capitol.

Articolul 34. Informaţii generale
Fără a aduce atingere altor dispoziţii ale prezentei legi, prestatorii de servicii de plată indicaţi la art.5 alin.(1) lit.a)-d) sînt obligaţi să asigure în fiecare loc de prestare a serviciilor de plată oferirea la un loc vizibil cel puţin a următoarelor informaţii generale:
a) adresa locului (locaţia) de prestare a serviciilor de plată;
b) denumirea, sediul prestatorului de servicii de plată;
c) rechizitele licenţei/copiei autorizate de pe licenţă a prestatorului de servicii de plată, în cazul în care aceasta este necesară conform prezentei legi;
d) sediile filialelor, denumirea şi sediile agenţilor de plată, dacă acestea există;
e) numerele telefoanelor de contact, pagina oficială web, adresa electronică ale prestatorului de servicii de plată.

Articolul 35. Comisioane pentru furnizarea informaţiilor
(1) Prestatorul de servicii de plată nu percepe utilizatorului serviciilor de plată nici un fel de taxă sau o altă plată (în continuare – comision) pentru furnizarea de informaţii în conformitate cu prezentul capitol.
(2) Prestatorul de servicii de plată şi utilizatorul acestora pot conveni asupra comisioanelor pentru furnizarea, la cererea utilizatorului serviciilor de plată, de informaţii suplimentare sau în mod mai frecvent decît cel stabilit de prezentul capitol, sau pentru transmiterea acestora prin alte mijloace de comunicare decît cele specificate în contractul-cadru.
(3) În cazul în care prestatorul de servicii de plată poate impune comisioane pentru informaţii în conformitate cu alin.(2), acestea trebuie să fie corespunzătoare costurilor reale ale prestatorului serviciilor de plată.
(4) În cazul în care se oferă un serviciu de schimb valutar înainte de iniţierea operaţiunii de plată şi serviciul respectiv de schimb valutar se oferă la punctul de vînzare sau de către beneficiarul plăţii, partea care oferă serviciul de schimb valutar informează utilizatorul serviciului de plată cu privire la toate comisioanele, precum şi cu privire la cursul valutar de referinţă care urmează a fi utilizat în vederea conversiei operaţiunii de plată.
(5) În cazul în care, în vederea utilizării unui anumit instrument şi/sau serviciu de plată, beneficiarul plăţii oferă o reducere, beneficiarul plăţii informează plătitorul asupra acestora, înainte de iniţierea operaţiunii de plată.
(6) În cazul în care, în vederea utilizării unui anumit instrument de plată şi/sau serviciu de plată, un prestator de servicii de plată sau o parte terţă solicită un comision, acesta informează utilizatorul serviciilor de plată asupra acestuia, înainte de iniţierea operaţiunii de plată.

Articolul 36. Sarcina probei privind cerinţele de informare
Sarcina probei pentru a dovedi respectarea cerinţelor de informare prevăzute în prezentul capitol îi revine prestatorului de servicii de plată.

Articolul 37. Derogare de la cerinţele de informare pentru instrumentele de plată cu valoare redusă şi pentru instrumente de plată aferente monedei electronice 
În cazul instrumentelor de plată care, în conformitate cu contractul-cadru, vizează numai operaţiunile de plată individuale care au o limită de cheltuieli (de utilizare totală a fondurilor) de 2500 lei ori echivalentul acestora în valuta străină la cursul oficial al leului moldovenesc valabil la data efectuării tranzacţiei sau depozitează (stochează) fonduri care nu depăşesc niciodată 2500 lei ori echivalentul acestora în valuta străină la cursul oficial al leului moldovenesc valabil la data efectuării tranzacţiei:
1) prestatorul de servicii de plată transmite plătitorului, prin derogare de la art.42, numai informaţiile privind caracteristicile principale ale serviciului de plată, inclusiv modul în care poate fi utilizat instrumentul de plată, responsabilitatea, comisioanele percepute şi alte informaţii importante necesare pentru a lua o decizie informată, precum şi o indicaţie privind locul unde se pun la dispoziţie într-un mod accesibil orice alte informaţii ori condiţii specificate la art.42 alin.(1);
2) se poate conveni ca, prin derogare de la art.44, prestatorul de servicii de plată să nu fie obligat să propună modificări ale condiţiilor din contractul-cadru pe suport hîrtie sau pe alt suport durabil;
3) se poate conveni ca, prin derogare de la art.47, 48, după executarea unei operaţiuni de plată:
a) prestatorul de servicii de plată să transmită sau să pună la dispoziţie numai o referinţă care să permită utilizatorului serviciilor de plată identificarea operaţiunii de plată, suma operaţiunii de plată şi orice comisioane percepute şi/sau în cazul mai multor operaţiuni de plată de acelaşi fel către acelaşi beneficiar al plăţii, informaţiile privind suma totală şi comisioanele pentru aceste operaţiuni de plată;
b) prestatorul de servicii de plată să nu fie obligat să transmită sau să pună la dispoziţie informaţiile prevăzute la lit.a) în cazul în care instrumentul de plată este utilizat anonim sau dacă prestatorul de servicii de plată nu deţine capacitatea tehnică de a i le furniza. În acest caz, prestatorul de servicii de plată acordă plătitorului posibilitatea de a verifica valoarea fondurilor depuse.

Secţiunea 2. Operaţiuni de plată singulare

Articolul 38. Informaţii prealabile generale
(1) Înainte ca utilizatorul serviciilor de plată să devină parte la un contract sau la o ofertă de servicii de plată singulară, prestatorul de servicii de plată pune, într-o formă uşor accesibilă, la dispoziţia utilizatorului serviciilor de plată următoarele informaţii:
a) informaţiile sau codul unic de identificare care trebuie furnizate de către utilizatorul serviciilor de plată în vederea executării corecte a unui ordin de plată;
b) termenul maxim de executare în care trebuie prestat serviciul de plată;
c) toate comisioanele pe care utilizatorul serviciilor de plată trebuie să le plătească prestatorului său de servicii de plată şi, dacă este cazul, specificarea sumelor tuturor comisioanelor după tip şi valoare; 
d) dacă este cazul, cursul valutar actual sau de referinţă care urmează să fie aplicat operaţiunii de plată.
(2) Informaţiile şi condiţiile aferente serviciilor de plată sînt comunicate în termeni uşor de înţeles, într-o formă clară, în limba de stat sau în altă limbă, dacă părţile convin astfel.
(3) La cererea utilizatorului serviciilor de plată, prestatorul de servicii de plată transmite informaţiile specificate la alin.(1) pe suport de hîrtie sau pe un alt suport durabil, sau în modul convenit de părţi (e-mail, sms etc.).
(4) În cazul în care contractul de servicii de plată singulară a fost încheiat la cererea utilizatorului serviciilor de plată, printr-un mijloc de comunicare la distanţă care nu permite prestatorului de servicii de plată să se conformeze alin. (1), prestatorul îşi îndeplineşte obligaţiile care îi revin conform alineatului respectiv imediat după executarea operaţiunii de plată.    
(5) Obligaţiile prevăzute la alin.(1) pot fi îndeplinite şi prin transmiterea unui exemplar al propunerii de contract de prestare de servicii de plată singulară sau al ordinului preliminar de plată, care include informaţiile şi condiţiile specificate în alin.(1).
(6) În cazul în care un ordin de plată pentru o operaţiune de plată singulară este transmis printr-un instrument de plată şi/sau în cadrul unui serviciu de plată reglementat printr-un contract-cadru, prestatorul de servicii de plată nu are obligaţia de a furniza sau de a pune la dispoziţie informaţii care au fost deja transmise utilizatorului serviciilor de plată în temeiul unui contract-cadru încheiat cu un alt prestator de servicii de plată sau care îi vor fi transmise în conformitate cu contractul-cadru respectiv.
(7) Dacă este cazul, orice alte informaţii şi condiţii relevante specificate la art.42 alin.(1) şi (2) sînt puse la dispoziţia utilizatorului serviciilor de plată într-un mod uşor accesibil.

Articolul 39. Informarea plătitorului după primirea ordinului de plată
(1) Imediat după primirea ordinului de plată, prestatorul de servicii de plată al plătitorului transmite sau pune la dispoziţia plătitorului următoarele informaţii:
a) informaţia care îi permite plătitorului identificarea operaţiunii de plată şi, dacă este cazul, informaţia privind beneficiarul plăţii;
b) valoarea operaţiunii de plată exprimată în moneda utilizată în ordinul de plată;
c) valoarea fiecărui comision al operaţiunii de plată care trebuie plătit de către plătitor şi specificarea sumelor acestor comisioane după tip şi valoare;
d) dacă este cazul, cursul valutar utilizat în operaţiunea de plată de către prestatorul de servicii de plată al plătitorului sau o referinţă la acesta, în cazul în care diferă de cursul prevăzut conform art.38 alin.(1) lit.d), precum şi valoarea operaţiunii de plată după conversia monetară respectivă;
e) data primirii ordinului de plată. 
(2) Informaţia se prezintă în conformitate cu cerinţele prevăzute la art.38 alin.(2) şi (3).

Articolul 40. Informarea beneficiarului plăţii după executarea operaţiunii de plată
(1) Imediat după executarea operaţiunii de plată, prestatorul de servicii de plată al beneficiarului plăţii transmite sau pune la dispoziţia beneficiarului plăţii următoarele informaţii:
a) informaţia care îi permite beneficiarului plăţii identificarea operaţiunii de plată şi, după caz, identificarea plătitorului, precum şi a oricărei informaţii transferate împreună cu operaţiunea de plată;
b) valoarea operaţiunii de plată exprimată în moneda în care fondurile au fost puse la dispoziţia beneficiarului plăţii;
c) valoarea fiecărui comision al operaţiunii de plată care trebuie plătit de către beneficiarul plăţii şi specificarea sumelor acestor comisioane după tip şi valoare;
d) dacă este cazul, cursul valutar utilizat în cadrul operaţiunii de plată de către prestatorul de servicii de plată al beneficiarului plăţii şi valoarea totală a operaţiunii de plată înaintea conversiei monetare;
e) data valutei (creditării contului).
(2) Informaţia se prezintă în conformitate cu cerinţele prevăzute la art.38 alin.(2) şi (3).

Secţiunea 3. Contract-cadru

Articolul 41. Domeniul de aplicare şi contractul-cadru
(1) Prezenta secţiune se aplică operaţiunilor de plată care intră sub incidenţa unui contract-cadru.
(2) Contractul-cadru reprezintă un contract privind serviciile de plată, care cuprinde cel puţin informaţiile prevăzute la art.42 şi este obligatoriu (necesar) cel puţin în cazul în care există un cont de plăţi sau un instrument de plată şi/sau serviciu de plată specific operaţiunilor de plată individuale şi succesive (toate celelalte operaţiuni de plată decît cele singulare). 

Articolul 42. Informaţii precontractuale
(1) Înainte ca utilizatorul serviciilor de plată să devină parte la un contract-cadru, prestatorul de servicii de plată pune la dispoziţia utilizatorului serviciilor de plată, cu suficient timp înainte, pe suport de hîrtie sau pe alt suport durabil, în termeni uşor de înţeles, într-o formă clară, în limba de stat sau în altă limbă, dacă părţile convin astfel, următoarele informaţii: 
1) cu privire la prestatorul de servicii de plată:
a) denumirea, sediul prestatorului de servicii de plată şi, unde este cazul, sediul filialei sau al agentului de plată, precum şi orice altă adresă, inclusiv adresa de poştă electronică, relevantă pentru comunicarea cu prestatorul de servicii de plată;
b) indicarea autorităţilor responsabile de supraveghere a prestatorului de servicii, a registrului public în care este înscris prestatorul de servicii de plată şi numărul de înregistrare a acestuia, sau a altui mijloc echivalent de identificare în registrul respectiv;
2) cu privire la utilizarea serviciului de plată:
a) o descriere a principalelor caracteristici ale serviciului de plată ce va fi prestat;
b) specificarea informaţiilor sau a codului unic de identificare care trebuie furnizate de către utilizatorul serviciilor de plată în vederea executării corecte a unui ordin de plată;
c) forma şi procedura de exprimare a consimţămîntului pentru executarea operaţiunii de plată şi retragerea acestui consimţămînt în conformitate cu art. 52 şi art. 62;
d) datele cu privire la momentul primirii unui ordin de plată, astfel cum este definit la art.60, şi ora limită, dacă este cazul, stabilită de prestatorul de servicii de plată;
e) termenul maxim de executare pentru serviciul de plată care urmează să fie prestat;
f) dacă există posibilitatea de a conveni asupra unor limite de cheltuieli pentru utilizarea unui instrument de plată în conformitate cu art.53 alin.(1);
3) cu privire la comisioane, rata dobînzii şi cursul valutar:
a) toate comisioanele pe care utilizatorul serviciilor de plată trebuie să le plătească prestatorului de servicii de plată şi specificarea sumelor acestora după tip şi valoare;
b) dacă este cazul, rata dobînzii şi cursul valutar care urmează să fie aplicate sau, în cazul în care trebuie utilizate rata dobînzii de referinţă şi cursul valutar de referinţă, metoda de calcul al dobînzii efective, precum şi data şi indexul sau baza corespunzătoare pentru determinarea cursului valutar de referinţă sau a ratei dobînzii de referinţă corespunzătoare;
c) dacă părţile convin, aplicarea imediată a modificărilor ratei dobînzii de referinţă sau a cursului valutar de referinţă, precum şi cerinţele de informare legate de modificări, în conformitate cu art.44 alin.(5) şi (6);
4) cu privire la comunicare:
a) dacă este cazul, mijloacele de comunicare, inclusiv cerinţele tehnice privind echipamentele utilizatorului serviciilor de plată, convenite de comun acord între părţi în vederea transmiterii informaţiilor specificate în prezenta lege;
b) modalitatea în care şi frecvenţa cu care informaţiile trebuie să fie transmise sau să fie făcute disponibile, în conformitate cu prezenta lege;
c) limba sau limbile în care este încheiat contractul-cadru şi în care se desfăşoară comunicarea pe durata acestei relaţii contractuale;
d) dreptul utilizatorului serviciilor de plată de a primi în orice moment în timpul relaţiei contractuale, la cerere, condiţiile contractuale ale contractului-cadru, precum şi informaţiile şi condiţiile specificate în prezentul alineat, pe suport de hîrtie sau pe orice alt suport durabil;
5) cu privire la cerinţele de protejare şi la măsurile de siguranţă şi corective:
a) dacă este utilizat un instrument de plată, o descriere a etapelor pe care utilizatorul serviciilor de plată trebuie să le parcurgă pentru a păstra siguranţa instrumentului de plată şi a modalităţilor de notificare a prestatorului de servicii de plată în cazul pierderii, furtului, însuşirii instrumentului său de plată sau oricărei alte utilizări neautorizate a acestuia, conform art.54 alin.(1) lit. b);
b) dacă părţile convin, condiţiile în care prestatorul de servicii de plată îşi rezervă dreptul de a bloca un instrument de plată, în conformitate cu art.53;
c) răspunderea plătitorului pentru operaţiunile de plată neautorizate, conform art.58, inclusiv informaţii privind suma corespunzătoare;
d) modalităţile şi termenul în care utilizatorul serviciilor de plată trebuie să informeze prestatorul de servicii de plată în legătură cu orice operaţiune neautorizată sau executată necorespunzător (incorect), precum şi răspunderea prestatorului de servicii de plată pentru operaţiunile de plată neautorizate, în conformitate cu art.56;
e) răspunderea prestatorului de servicii de plată pentru neexecutarea sau executarea necorespunzătoare a operaţiunilor de plată, în conformitate cu art.70;
f) condiţiile de rambursare, conform art.59 alin.(1);
6) cu privire la modificarea şi la rezilierea contractului-cadru:
a) dacă părţile convin, faptul că se consideră că utilizatorul serviciilor de plată a acceptat modificările condiţiilor contractuale, în conformitate cu art.44, dacă, înainte de data propusă a intrării lor în vigoare, nu informează prestatorul de servicii de plată că nu le acceptă;
b) durata contractului;
c) dreptul utilizatorului serviciilor de plată de a rezilia contractul-cadru;
7) cu privire la soluţionarea litigiilor:
a) toate clauzele contractuale privind dreptul aplicabil contractului-cadru şi/sau instanţa de judecată competentă;
b) procedurile de soluţionare a reclamaţiilor şi litigiilor pe care utilizatorul serviciilor de plată le are la dispoziţie în conformitate cu capitolul IX.
(2) Obligaţiile prevăzute la alin.(1) pot fi îndeplinite prin transmiterea unui exemplar al proiectului contractului-cadru care include informaţiile şi condiţiile specificate la alin.(1).
(3) În cazul în care contractul-cadru a fost încheiat la cererea utilizatorului serviciilor de plată, printr-un mijloc de comunicare la distanţă care nu îi permite prestatorului de servicii de plată să se conformeze alin. (1), prestatorul îşi îndeplineşte obligaţiile care îi revin conform alineatului respectiv imediat după încheierea contractului-cadru.  

Articolul 43. Accesibilitatea informaţiilor şi a condiţiilor contractului-cadru
În orice moment, în perioada relaţiei contractuale, utilizatorul serviciilor de plată are dreptul să primească, la cerere, condiţiile contractului-cadru, precum şi informaţiile şi condiţiile specificate la art.42 alin.(1), pe suport de hîrtie sau pe orice alt suport durabil.

Articolul 44. Modificarea condiţiilor contractului-cadru
(1) Toate modificările din contractul-cadru, precum şi modificarea informaţiilor specificate la art.42 alin.(1), sînt propuse de prestatorul de servicii de plată utilizatorului serviciilor de plată, în conformitate cu art.38 alin.(2), pe suport hîrtie sau pe alt suport durabil, sau în modul convenit de părţi (e-mail, sms etc.), cu cel puţin două luni înainte de data propusă pentru aplicarea acestora.
(2) În cazul aplicabil, conform art.42 alin.(1) pct.6) lit.a), prestatorul de servicii de plată informează utilizatorul serviciilor de plată că modificările contractului-cadru se consideră acceptate de către utilizatorul serviciilor de plată dacă acesta, înainte de data propusă a intrării lor în vigoare, nu îl informează pe prestatorul de servicii de plată că nu le acceptă. 
(3) În cazul indicat la alin.(2), prestatorul de servicii de plată comunică de asemenea faptul că utilizatorul serviciilor de plată are dreptul de a rezilia contractul-cadru imediat şi în mod gratuit, înainte de data propusă pentru intrarea în vigoare a modificărilor.
(4) Modificările survenite cu privire la rata dobînzii sau la cursul valutar pot fi aplicate imediat şi fără nici o notificare, cu condiţia ca un astfel de drept să fie convenit în contractul-cadru şi ca modificările să se bazeze pe rata dobînzii de referinţă sau pe cursul valutar de referinţă, convenite în conformitate cu art.42 alin.(1) pct.3) lit.b) şi c). 
(5) Utilizatorul serviciilor de plată este informat cu privire la orice modificare survenită cu privire la rata dobînzii, în cel mai scurt timp (dar nu mai mult de trei zile lucrătoare), pe suport de hîrtie sau pe alt suport durabil, cu excepţia cazului în care părţile au convenit asupra unei frecvenţe specifice sau a unei modalităţi (e-mail, sms etc.) în care informaţia trebuie transmisă sau făcută disponibilă. 
(6) Dacă modificările survenite în rata dobînzii sau în cursul valutar sînt în avantajul utilizatorilor serviciilor de plată, acestea pot fi aplicate fără notificare.
(7) Modificările ratei dobînzii sau ale cursului valutar folosit în cadrul operaţiunilor de plată sînt introduse şi calculate într-un mod neutru, care să nu facă discriminări între utilizatorii serviciilor de plată.

Articolul 45. Rezilierea contractului-cadru
(1) Utilizatorul serviciilor de plată poate rezilia unilateral contractul-cadru oricînd, dacă părţile nu au convenit o perioadă de preaviz. O astfel de perioadă nu poate depăşi o lună.
(2) Rezilierea unilaterală a unui contract-cadru încheiat pe o durată determinată mai mare de 12 luni sau pe o durată nedeterminată nu implică nici un fel de penalităţi sau alte plăţi pentru utilizatorul serviciilor de plată după expirarea a 12 luni de la încheierea contractului-cadru. 
(3) În afară de cazul indicat la alin.(2), penalităţile sau alte plăţi pentru rezilierea unilaterală a contractului de către utilizatorul serviciilor de plată trebuie să fie adecvate şi să corespundă costurilor reale ale prestatorului serviciilor de plată.
(4) În cazul în care se convine în contractul-cadru, prestatorul de servicii de plată poate rezilia unilateral un contract-cadru încheiat pe o durată nedeterminată prin transmiterea unui preaviz, pe suport de hîrtie sau pe alt suport durabil, sau în modul convenit de părţi (e-mail, sms etc.), cu cel puţin două luni înainte.
(5) Comisioanele percepute periodic pentru serviciile de plată sînt plătite de către utilizatorul serviciilor de plată doar proporţional cu perioada care precede rezilierea contractului. În cazul în care comisioanele sînt plătite în avans, acestea sînt rambursate proporţional.
(6) Prevederile alin.(1)-(5) nu se aplică în cazul rezilierii contractului-cadru în temeiul neexecutării obligaţiilor de către una dintre părţi.

Articolul 46. Informaţii oferite înainte de executarea unei operaţiuni de plată individuale
Înainte de executarea unei operaţiuni de plată individuale reglementată de un contract-cadru, iniţiată de un plătitor, prestatorul de servicii de plată oferă, la cererea utilizatorului serviciilor de plată exprimată pentru această operaţiune specifică de plată, informaţii explicite cu privire la termenul maxim de executare, la comisioanele ce trebuie plătite de către plătitor şi, unde este cazul, specificarea comisioanelor după tip şi valoare.

Articolul 47. Informarea plătitorului cu privire la operaţiunile de plată individuale
(1) După ce suma unei operaţiuni individuale de plată este debitată din contul de plăţi al plătitorului sau, în cazul în care plătitorul nu utilizează un cont de plăţi, după primirea ordinului de plată, prestatorul de servicii de plată al plătitorului pune la dispoziţia acestuia imediat, pe suport de hîrtie sau pe alt suport durabil, sau în modul convenit de părţi (e-mail, sms etc.), următoarele informaţii:
a) informaţii care să permită plătitorului identificarea fiecărei operaţiuni de plată şi, unde este cazul, informaţii privind beneficiarul plăţii;
b) valoarea operaţiunii de plată exprimată în moneda în care este debitat contul de plăţi al plătitorului sau în moneda utilizată în ordinul de plată;
c) valoarea comisioanelor legate de operaţiunea de plată, specificate după tip şi valoare, sau dobînda care trebuie plătită de către plătitor;
d) dacă este cazul, cursul valutar utilizat în cadrul operaţiunii de plată de către prestatorul de servicii de plată al plătitorului şi valoarea totală a operaţiunii de plată după conversia monetară respectivă; 
e) data valutei debitării contului sau data primirii ordinului de plată.
(2) Prestatorul de servicii de plată al plătitorului transmite plătitorului cel puţin o dată pe lună, gratuit, pe suport de hîrtie sau în alt mod convenit de părţi (e-mail, sms etc.), informaţia privind toate operaţiunile înregistrate (extras de cont).


Articolul 48. Informarea beneficiarului plăţii privind operaţiunile de plată individuale
(1) După executarea unei operaţiuni de plată individuale, prestatorul serviciilor de plată al beneficiarului plăţii îi furnizează fără întîrziere acestuia (nu mai tîrziu de ziua lucrătoare în care a fost executată operaţiunea de plată), pe suport de hîrtie sau pe alt suport durabil, sau în modul convenit de părţi (e-mail, sms etc.), următoarele informaţii:
a) informaţia care îi permite beneficiarului plăţii identificarea operaţiunii de plată şi, dacă este cazul, a plătitorului, precum şi a oricărei informaţii transferate odată cu operaţiunea de plată;
b) valoarea operaţiunii de plată exprimată în moneda în care este creditat contul de plăţi al beneficiarului plăţii;
c) valoarea comisioanelor aplicate operaţiunii de plată, specificate după tip şi valoare, sau dobînda care trebuie plătită de către beneficiarul plăţii;
d) dacă este cazul, cursul valutar folosit în cadrul operaţiunii de plată de către prestatorul de servicii de plată al beneficiarului plăţii şi valoarea totală a operaţiunii de plată înaintea conversiei monetare;
e) data valutei creditării contului.
(2) Prestatorul de servicii de plată al beneficiarului transmite beneficiarului cel puţin o dată pe lună, gratuit, pe suport de hîrtie sau în alt mod convenit de părţi (e-mail, sms etc.), informaţia privind toate operaţiunile înregistrate (extras de cont).

Capitolul V
DREPTURI ŞI OBLIGAŢII PRIVIND PRESTAREA
 ŞI UTILIZAREA SERVICIILOR DE PLATĂ

Secţiunea 1. Dispoziţii generale

Articolul 49. Domeniul de aplicare
(1) Prezentul capitol reglementează drepturile şi obligaţiile părţilor în cazul operaţiunilor de plată singulare, contractelor-cadru şi operaţiunilor de plată prevăzute de acestea, dacă utilizatorul acţionează în calitate de consumator.
(2) În cazul în care utilizatorul serviciilor de plată nu acţionează în calitate de consumator, părţile operaţiunii de plată pot conveni să nu se aplice, total sau parţial, prevederile art.50 alin.(1) şi (2), art.52 alin.(3), art.57-59, 62, 70, precum şi pot conveni asupra unei alte perioade de timp decît cea stabilită la art.56 alin.(1).
(3) Banca Naţională poate stabili prin acte normative cerinţe privind efectuarea operaţiunilor de plată şi utilizarea anumitor instrumente şi servicii de plată.

Articolul 50. Comisioane
(1) Prestatorul de servicii de plată nu percepe comisioane utilizatorului serviciilor de plată pentru îndeplinirea obligaţiilor sale de informare sau pentru măsurile corective şi de prevenire, în conformitate cu prezentul capitol, dacă altceva nu este prevăzut de prezentul capitol. 
(2) Comisioanele care pot fi aplicate în conformitate cu art.61 alin.(4), art.62 alin.(6) şi art.69 alin.(3) se convin între utilizatorul serviciilor de plată şi prestatorul de servicii de plată şi trebuie să se limiteze la acoperirea costurilor reale ale prestatorului de servicii de plată.
(3) În cazul în care o operaţiune de plată nu implică nici o conversie monetară, beneficiarul plăţii plăteşte comisioanele percepute de prestatorul său de servicii de plată, iar plătitorul plăteşte comisioanele percepute de prestatorul său de servicii de plată.
(4) Prestatorul de servicii de plată nu împiedică beneficiarul plăţii să ofere o reducere pentru utilizarea unui instrument de plată sau serviciu de plată. Beneficiarul plăţii nu are dreptul să solicite plătitorului comision pentru utilizarea unui instrument de plată sau serviciu de plată.  
(5) Prestatorul de servicii de plată nu percepe comisioane utilizatorului serviciilor de plată care are calitatea de consumator, în cazul în care contractul încheiat cu furnizorul (prestatorul) serviciilor locative (comunale şi necomunale) şi altor utilităţi publice prevede plata prestatorului de servicii de plată a remuneraţiei pentru serviciile de primire a fondurilor de la consumator şi executarea operaţiunilor de plată în favoarea furnizorului (prestatorului) serviciilor indicate. 

Articolul 51. Derogare pentru instrumentele de plată cu valoare redusă şi pentru instrumentele aferente monedei electronice
(1) În cazul instrumentelor de plată care, în conformitate cu contractul-cadru, privesc numai operaţiunile de plată individuale, care au o limită de cheltuieli (de utilizare totală a fondurilor) de 2500 lei ori echivalentul acestora în valuta străină la cursul oficial al leului moldovenesc valabil la data efectuării tranzacţiei, sau depozitează (stochează) fonduri care nu depăşesc niciodată 2500 lei ori echivalentul acestora în valuta străină la cursul oficial al leului moldovenesc valabil la data efectuării tranzacţiei, prestatorii de servicii de plată pot conveni cu utilizatorii serviciilor de plată că:
a) art.54 alin.(1) lit.b), art.55 alin.(1) lit.c), d) şi art.58 alin.(3), (4) nu se aplică în cazul în care instrumentul de plată nu permite blocarea sau împiedicarea unei utilizări ulterioare a acestuia;
b) art. 56 alin. (2), art.57, art.58 alin.(1) şi (2) nu se aplică în cazul în care instrumentul de plată este utilizat anonim sau în cazul în care, din alte motive care ţin de instrumentul de plată, prestatorul de servicii de plată nu se află în poziţia de a dovedi că o anumită operaţiune de plată a fost autorizată;
c) prin derogare de la art.61 alin.(2)-(4), prestatorul de servicii de plată nu este obligat să informeze utilizatorul serviciilor de plată în legătură cu refuzul unui ordin de plată, în cazul în care neefectuarea plăţii reiese din împrejurări concrete;
d) prin derogare de la art.62, plătitorul nu poate revoca ordinul de plată după transmiterea ordinului de plată sau după exprimarea consimţămîntului său pentru executarea operaţiunii de plată către beneficiarul plăţii;
e) prin derogare de la art.64 şi 65, se aplică alte termene de executare.
(2) Prevederile art.57 alin.(2) şi art.58 se aplică, de asemenea, monedei electronice, cu excepţia cazului în care prestatorul de servicii de plată al plătitorului nu poate bloca contul de plăţi sau instrumentul de plată.

Secţiunea 2. Autorizarea operaţiunilor de plată

Articolul 52. Consimţămîntul şi retragerea consimţămîntului
(1) O operaţiune de plată este considerată autorizată doar în cazul în care plătitorul şi-a exprimat consimţămîntul fie înainte, fie după executarea operaţiunii de plată. 
(2) Consimţămîntul de a executa o operaţiune de plată sau o serie de operaţiuni de plată trebuie să fie dat în forma convenită între plătitor şi prestatorul său de servicii de plată. În absenţa unui astfel de consimţămînt, operaţiunea de plată este considerată ca fiind neautorizată.
(3) Plătitorul îşi poate retrage consimţămîntul în orice moment, dar nu mai tîrziu de momentul irevocabilităţii, în conformitate cu art.62. 
(4) Consimţămîntul exprimat pentru executarea mai multor operaţiuni de plată (unei serii de operaţiuni de plată) poate fi retras, cu efectul ca orice operaţiune de plată viitoare să fie considerată neautorizată.
(5) Procedura de exprimare a consimţămîntului trebuie convenită între plătitor şi prestatorul său de servicii de plată.

Articolul 53. Limitele de utilizare a instrumentului de plată
(1) În cazul în care, pentru exprimarea consimţămîntului este utilizat un instrument de plată, plătitorul şi prestatorul său de servicii de plată pot conveni asupra unor limite de cheltuieli pentru operaţiunile executate prin instrumentul de plată respectiv.
(2) În cazul în care este convenit în contractul-cadru, prestatorul de servicii de plată îşi poate rezerva dreptul de a bloca un instrument de plată din motive obiective, legate:
a) de securitatea instrumentului de plată;
b) de o suspiciune de utilizare neautorizată sau frauduloasă a acestuia;
c) în cazul unui instrument de plată cu o linie de credit, de un risc sporit în mod semnificativ ca plătitorul să fie în incapacitatea de a executa obligaţia de plată.
(3) În cazurile menţionate la alin.(2), dacă este posibil, înainte de blocare şi, cel mai tîrziu, imediat după blocarea instrumentului de plată, prestatorul de servicii de plată informează, în modul convenit, plătitorul în legătură cu blocarea instrumentului de plată şi motivele acestui blocaj, cu excepţia cazului în care furnizarea acestei informaţii aduce atingere motivelor de siguranţă justificate în mod obiectiv sau este interzisă de alte acte normative.
(4) Prestatorul de servicii de plată deblochează instrumentul de plată sau îl înlocuieşte cu un nou instrument de plată odată ce motivele de blocare încetează să mai existe.

Articolul 54. Obligaţiile utilizatorului serviciilor de plată cu privire la instrumentele de plată
(1) Utilizatorul serviciilor de plată care are dreptul de a utiliza un instrument de plată are următoarele obligaţii:
a) să utilizeze instrumentul de plată în conformitate cu condiţiile de emitere şi utilizare a acestuia; 
b) de îndată ce ia cunoştinţă de pierderea, furtul, însuşirea (deturnarea) instrumentului său de plată sau de orice altă utilizare neautorizată a acestuia, să informeze fără întîrziere prestatorul său de servicii de plată sau persoana desemnată de acesta.
(2) În scopul prevăzut la alin.(1) lit.a), utilizatorul serviciilor de plată îndată ce primeşte un instrument de plată ia toate măsurile rezonabile pentru a păstra în siguranţă elementele de securitate personalizate.

Articolul 55. Obligaţiile prestatorului de servicii de plată cu privire la instrumentele de plată
(1) Prestatorul de servicii de plată care emite un instrument de plată are următoarele obligaţii:
a) să se asigure că elementele de securitate personalizate ale instrumentului de plată nu sînt accesibile altor persoane, cu excepţia utilizatorului serviciilor de plată care are dreptul de utilizare a instrumentului de plată, fără a aduce atingere obligaţiilor utilizatorului serviciilor de plată prevăzute la art.54;
b) să nu trimită un instrument de plată nesolicitat, cu excepţia cazului în care instrumentul de plată deja deţinut de utilizatorul serviciilor de plată trebuie înlocuit;
c) să se asigure că în orice moment sînt disponibile mijloace corespunzătoare care să permită utilizatorului serviciilor de plată să facă o notificare în temeiul art.54 alin.(1) lit.b) sau să ceară deblocarea în temeiul art.53 alin.(4); 
d) să pună la dispoziţia utilizatorului serviciilor de plată, la cerere, mijloacele de a dovedi, timp de 18 luni de la notificare, că a făcut o astfel de notificare; 
e) să împiedice orice utilizare a instrumentului de plată, odată ce a fost făcută notificarea în temeiul art.54 alin.(1) lit.b).
(2) Prestatorul de servicii de plată suportă riscul legat de transmiterea de către acesta a unui instrument de plată către un plătitor sau de transmiterea oricăror elemente de securitate personalizate ale acestuia.

Articolul 56. Notificarea privind operaţiunile de plată neautorizate şi răspunderea prestatorului de servicii de plată pentru operaţiunile de plată neautorizate
(1) Utilizatorul serviciilor de plată poate obţine corectarea unei operaţiuni din partea prestatorului numai dacă comunică prestatorului său de servicii de plată, în cel mai scurt timp, dar nu mai tîrziu de 13 luni de la data debitării contului său, faptul că a constatat o operaţiune de plată neautorizată sau executată necorespunzător, care dă naştere unei reclamaţii, inclusiv în conformitate cu art.70, cu excepţia situaţiilor în care, dacă este cazul, prestatorul de servicii de plată nu şi-a îndeplinit obligaţia de a furniza sau de a face disponibile informaţiile legate de această operaţiune de plată, în conformitate cu capitolul IV.
(2) În cazul unei operaţiuni de plată neautorizate, prestatorul de servicii de plată al plătitorului rambursează imediat plătitorului suma aferentă operaţiunii de plată neautorizate respective şi, dacă este cazul, readuce contul de plăţi, debitat în situaţia în care s-ar fi aflat dacă operaţiunea de plată neautorizată nu s-ar fi efectuat. Rambursarea se efectuează în moneda contului de plăţi din care a fost debitată suma operaţiunii, iar în cazul în care nu a fost utilizat contul de plăţi pentru efectuarea operaţiunii de plată – în moneda în care prestatorul serviciului de plată a primit fondurile de la plătitor.
(3) Dacă prestatorul de servicii de plată nu execută indicaţiile utilizatorului său de servicii de plată sau se abate de la ele, în cazul în care nu se poate considera că utilizatorul, cunoscînd situaţia de fapt, ar fi aprobat abaterea, prestatorul de servicii de plată este obligat să plătească despăgubiri în conformitate cu legislaţia aplicabilă contractului încheiat între plătitor şi prestatorul său de servicii de plată.
(4) Prevederile alin.(1)-(3) se aplică şi monedei electronice, cu excepţia cazului în care prestatorul de servicii de plată al plătitorului nu are posibilitatea de a bloca contul de plăţi sau de a bloca instrumentul de plată.

Articolul 57. Probe privind autentificarea şi executarea operaţiunilor de plată
(1) În cazul în care un utilizator al serviciilor de plată neagă faptul că a autorizat o operaţiune de plată executată sau pretinde că operaţiunea de plată nu a fost corect executată, prestatorul de servicii de plată trebuie să demonstreze că operaţiunea de plată a fost autentificată, înregistrată corect, introdusă în conturi şi nu a fost afectată de nici o defecţiune tehnică sau de alte deficienţe.
(2) În cazul în care un utilizator al serviciilor de plată neagă faptul că a autorizat o operaţiune de plată executată, folosirea în sine a unui instrument de plată înregistrat de prestatorul de servicii de plată nu este în mod necesar suficientă pentru a dovedi fie că operaţiunea de plată a fost autorizată de către plătitor, fie că plătitorul a acţionat în mod fraudulos sau nu a respectat, intenţionat sau din neglijenţă gravă, una sau mai multe dintre obligaţiile care îi revin în temeiul art.55.

Articolul 58. Răspunderea plătitorului pentru operaţiunile de plată neautorizate
(1) În cazul în care plătitorul nu a asigurat siguranţa elementelor de securitate personalizate, plătitorul suportă pierderile legate de orice operaţiuni de plată neautorizate, care rezultă din producerea unei situaţii de urgenţă (pierderea, furtul sau însuşirea instrumentului de plată), pînă la mărimea maximă convenită de prestatorul de servicii de plată şi utilizatorul, dar nu mai mult de 2500 lei. 
(2) Plătitorul suportă toate pierderile legate de orice operaţiuni neautorizate, dacă aceste pierderi rezultă din fraudă (realizată de către acesta) sau nerespectarea intenţionată sau din neglijenţă gravă a uneia sau a mai multor obligaţii care îi revin în conformitate cu art.54. În astfel de cazuri, suma maximă menţionată la alin. (1) nu se aplică.
(3) După notificarea, în conformitate cu art.54 alin.(1) lit. b), plătitorul nu poartă nici o răspundere patrimonială care rezultă din producerea unei situaţii de urgenţă, cu excepţia cazului în care a acţionat în mod fraudulos.
(4) În cazul în care prestatorul de servicii de plată nu pune la dispoziţie mijloacele adecvate care să permită notificarea în orice moment a unui instrument de plată pierdut, furat sau însuşit, plătitorul nu poartă răspundere pentru prejudiciul material care rezultă din utilizarea unui astfel de instrument de plată, cu excepţia cazului în care a acţionat în mod fraudulos.
(5) Prevederile alin.(1)-(4) se aplică şi monedei electronice, cu excepţia cazului în care prestatorul de servicii de plată al plătitorului nu are posibilitatea de a bloca contul de plăţi sau instrumentul de plată.

Articolul 59. Condiţiile şi procedura de rambursare a sumei unei operaţiuni de plată iniţiate de/ sau prin intermediul unui beneficiar al plăţii
(1) Plătitorul are dreptul la rambursare din partea prestatorului său de servicii de plată a sumei unei operaţiuni de plată autorizate iniţiate de/sau prin intermediul unui beneficiar al plăţii care a fost deja executată, dacă sînt îndeplinite cumulativ următoarele condiţii:
a) autorizaţia nu specifica suma exactă a operaţiunii de plată la momentul în care a fost dată;
b) suma operaţiunii de plată a depăşit suma la care s-ar fi putut aştepta în mod rezonabil un plătitor, luînd în calcul cheltuielile sale anterioare, condiţiile din contractul său cadru şi alte circumstanţe relevante pentru cazul respectiv.
(2) În scopul aplicării alin.(1) lit.b), plătitorul nu poate invoca motive legate de operaţiuni de schimb valutar, dacă s-a aplicat cursul valutar de referinţă convenit cu prestatorul său de servicii de plată, în conformitate cu art.38  alin.(1) lit.d) şi art.42  alin.(1) pct.3) lit.b). 
(3) La cererea prestatorului de servicii de plată, plătitorul furnizează informaţii privind elementele concrete legate de condiţiile specificate la alin.(1).
(4) Rambursarea, în sensul alin.(1), constă în rambursarea sumei totale a operaţiunii de plată executate.
(5) În cazul debitării directe, plătitorul şi prestatorul său de servicii de plată pot conveni în contractul-cadru ca plătitorul să aibă dreptul la o rambursare din partea prestatorului său de servicii de plată, chiar dacă nu sînt întrunite condiţiile de rambursare prevăzute la alin.(1).
(6) În contractul-cadru dintre plătitor şi prestatorul său de servicii de plată se poate conveni ca plătitorul să nu aibă dreptul la nici o rambursare în cazul în care şi-a exprimat consimţămîntul de a executa operaţiunea de plată direct către prestatorul său de servicii de plată şi, dacă este cazul, informaţiile privind operaţiunile de plată viitoare au fost transmise sau au fost puse la dispoziţia plătitorului în forma convenită, cu cel puţin patru săptămîni înainte de data scadenţei, de către prestatorul de servicii de plată sau de către beneficiarul plăţii.
(7) Pentru a obţine o rambursare în temeiul alin.(1) sau alin.(5),  plătitorul, în termen de opt săptămîni de la data la care fondurile au fost debitate, depune o cerere de rambursare la prestatorul său de servicii de plată. Rambursarea se efectuează în moneda contului de plăţi din care a fost debitată suma operaţiunii, iar în cazul în care nu a fost utilizat contul de plăţi pentru efectuarea operaţiunii de plată - în moneda în care prestatorul serviciului de plată a primit fondurile de la plătitor.
(8) În termen de 10 zile lucrătoare de la primirea cererii de rambursare, prestatorul de servicii de plată fie rambursează întreaga sumă a operaţiunii de plată, fie refuză rambursarea sumei, indicînd motivele refuzului şi autorităţile (organele) pe care plătitorul le poate sesiza în cazul în care nu acceptă motivele prezentate ale refuzului. Dreptul prestatorului de servicii de plată de a refuza rambursarea sumei nu se aplică în cazul prevăzut la alin.(5).

Secţiunea 3. Executarea operaţiunilor de plată

Articolul 60. Primirea ordinelor de plată
(1) Momentul primirii ordinului de plată reprezintă momentul în care ordinul de plată transmis direct de către plătitor sau indirect de către sau prin intermediul unui beneficiar al plăţii este primit de către prestatorul de servicii de plată al plătitorului.
(2) În cazul în care momentul primirii nu este într-o zi lucrătoare pentru prestatorul de servicii de plată al plătitorului, ordinul de plată se consideră primit în următoarea zi lucrătoare. 
(3) Prestatorul de servicii de plată poate stabili timpul limită aproape de sfîrşitul zilei lucrătoare, după care orice ordin de plată primit se consideră primit în următoarea zi lucrătoare.
(4) În cazul în care utilizatorul serviciilor de plată care iniţiază un ordin de plată şi prestatorul său de servicii de plată convin ca executarea ordinului de plată să înceapă într-o anumită zi sau la sfîrşitul unei anumite perioade sau în ziua în care plătitorul a pus fonduri la dispoziţia prestatorului său de servicii de plată, momentul primirii, în sensul art.64, este considerat ziua convenită. În cazul în care ziua convenită nu este o zi lucrătoare pentru prestatorul de servicii de plată, ordinul de plată primit este considerat primit în următoarea zi lucrătoare.

Articolul 61. Refuzul executării ordinului de plată
(1) În cazurile în care sînt îndeplinite toate condiţiile stabilite în contractul-cadru al plătitorului, prestatorul de servicii de plată al plătitorului nu poate refuza executarea unui ordin de plată autorizat, indiferent dacă ordinul de plată a fost iniţiat de un plătitor sau de un beneficiar al plăţii, sau prin intermediul unui beneficiar al plăţii, dacă această executare nu este interzisă prin alte legi.
(2) În cazul în care prestatorul de servicii de plată refuză executarea unui ordin de plată, acesta notifică utilizatorul serviciilor de plată cu privire la refuz şi, dacă alte legi nu interzic, comunică motivele refuzului, precum şi procedura de remediere a oricăror erori de fapt care au condus la refuz.
(3) Prestatorul de servicii de plată transmite sau pune la dispoziţie notificarea, în modul convenit, în cel mai scurt timp, dar cel tîrziu pînă la sfîrşitul următoarei zile lucrătoare în care a fost primit ordinul de plată respectiv.
(4) Contractul-cadru poate include o condiţie privind dreptul prestatorului de servicii de plată de a percepe un comision pentru notificarea prevăzută la alin (2), în care aceasta este justificată în mod obiectiv.
(5) Un ordin de plată a cărui executare a fost refuzată este considerat că nu a fost primit.


Articolul 62. Irevocabilitatea unui ordin de plată
(1) Un ordin de plată transmis direct de către plătitor nu poate fi revocat după momentul în care acesta a fost primit de către prestatorul de servicii de plată al plătitorului.
(2) În cazul în care operaţiunea de plată este iniţiată de către beneficiarul plăţii sau prin intermediul beneficiarului plăţii, plătitorul nu poate revoca ordinul de plată după transmiterea acestuia sau după exprimarea consimţămîntului său de executare a operaţiunii de plată către beneficiarul plăţii.
(3) În cazul debitări directe şi fără a aduce atingere drepturilor de rambursare, plătitorul poate revoca ordinul de plată cel tîrziu la sfîrşitul zilei lucrătoare care precede ziua convenită pentru debitarea fondurilor.
(4) În cazul menţionat la art.60 alin.(4), utilizatorul serviciilor de plată poate revoca un ordin de plată cel tîrziu pînă la sfîrşitul zilei lucrătoare care precede ziua convenită.
(5) După expirarea limitelor de timp specificate la alin.(1)-(4), ordinele de plată pot fi revocate numai dacă utilizatorul serviciilor de plată şi prestatorul său de servicii de plată convin astfel. În cazul menţionat la alin.(2) şi (3), este necesar şi acordul beneficiarului plăţii. 
(6) În cazul în care se convine în contractul-cadru, prestatorul de servicii de plată poate percepe un comision de revocare.

Articolul 63. Sume transferate şi sume primite
(1) Prestatorul de servicii de plată al plătitorului, prestatorul de servicii de plată al beneficiarului plăţii şi intermediarii prestatorilor de servicii de plată transferă întreaga sumă a operaţiunii de plată, fără a deduce vreun comision din suma transferată, cu excepţia cazului prevăzut la alin.(2).
(2) Prestatorul de servicii de plată al beneficiarului poate să deducă comisioanele din suma transferată înainte de a credita contul de plăţi al beneficiarului plăţii cu suma respectivă numai dacă s-a convenit astfel în prealabil între ei. 
(3) În cazul prevăzut la alin.(2), valoarea totală a operaţiunii de plată şi comisioanele sînt specificate în mod separat în informaţiile transmise beneficiarului plăţii.
(4) În cazul în care din suma transferată sînt deduse comisioane, altele decît cele prevăzute la alin.(2):
a) prestatorul de servicii de plată al plătitorului şi prestatorul de servicii de plată al beneficiarului asigură că beneficiarul plăţii primeşte suma totală a operaţiunii de plată iniţiată de plătitor;
b) prestatorul de servicii de plată al beneficiarului asigură că beneficiarul plăţii primeşte suma totală a operaţiunii de plată, în cazurile în care operaţiunea de plată este iniţiată de către sau prin intermediul beneficiarului plăţii.


Articolul 64. Operaţiunile de plată într-un cont de plăţi
(1) Prestatorul de servicii de plată al plătitorului asigură că, după momentul primirii ordinului de plată, în conformitate cu art.60, suma operaţiunii de plată este creditată în contul prestatorului de servicii de plată al beneficiarului plăţii, cel mai tîrziu pînă la sfîrşitul următoarei zi lucrătoare. 
(2) După primirea fondurilor, prestatorul de servicii de plată al beneficiarului plăţii atribuie  data valutei şi pune la dispoziţie suma operaţiunii de plată în contul de plăţi al beneficiarului plăţii, în conformitate cu art.67.
(3) Prestatorul de servicii de plată al beneficiarului plăţii transmite prestatorului de servicii de plată al plătitorului un ordin de plată, iniţiat de către sau prin intermediul beneficiarului plăţii, în termenele convenite între beneficiar şi prestatorul său de servicii de plată, care permit decontarea, în cazul debitării directe, la data scadentă convenită.

Articolul 65. Operaţiunile de plată în cazul în care beneficiarul plăţii nu este titular al unui cont de plăţi la prestatorul de servicii de plată
În cazul în care beneficiarul plăţii este persoană fizică care nu are un cont de plăţi la prestatorul de servicii de plăţi, fondurile sînt puse la dispoziţia beneficiarului plăţii de către prestatorul de servicii de plată care primeşte fondurile pentru beneficiarul plăţii în termenul stabilit la art. 64.

Articolul 66. Numerar depus într-un cont de plăţi
(1) În cazul în care un utilizator al serviciilor de plată care are calitatea de consumator depune numerar într-un cont de plăţi deschis la prestatorul de servicii de plată în moneda respectivului cont de plăţi, prestatorul de servicii de plată asigură că suma este disponibilă şi că i se atribuie o dată a valutei imediat după momentul primirii fondurilor. 
(2) În cazul în care utilizatorul serviciilor de plată nu are calitatea de consumator, suma este făcută disponibilă cu o dată a valutei care este cel tîrziu următoarea zi lucrătoare după primirea fondurilor.

Articolul 67. Data valutei şi disponibilitatea fondurilor
(1) Data valutei creditării contului de plăţi al beneficiarului plăţii nu poate fi ulterioară zilei lucrătoare în care suma ce face obiectul operaţiunii de plată este creditată în contul prestatorului de servicii de plată al beneficiarului plăţii.
(2) Prestatorul de servicii de plată al beneficiarului plăţii asigură ca suma operaţiunii de plată să fie la dispoziţia beneficiarului plăţii imediat după ce această sumă este creditată în contul prestatorului de servicii de plată al beneficiarului plăţii.
(3) Data valutei debitării contului de plăţi al plătitorului nu poate fi anterioară momentului în care suma ce face obiectul operaţiunii de plată este debitată din contul respectiv.

Articolul 68. Cerinţe speciale faţă de operaţiunile de plată ale persoanelor fizice cu utilizarea terminalelor de plată în numerar 
(1) În cazul utilizării de către prestatorul de servicii de plată a terminalului de plată în numerar pentru primirea de la persoana fizică a numerarului pentru executarea operaţiunii de plată (terminal cash-in), acest terminal trebuie să asigure în regim automat:
a) primirea de la plătitor a informaţiei privind denumirea mărfii sau a serviciului pentru care se execută obligaţiile de plată ale persoanei fizice faţă de beneficiar;
b) prezentarea plătitorului, pînă la introducerea de către acesta a numerarului, cel puţin a  informaţiei specificate la art.38 alin.(1) lit.a), b) şi c); 
c) primirea numerarului depus de plătitor. 
(2) Terminalul de plată în numerar utilizat de prestatorul de servicii de plată trebuie să asigure eliberarea plătitorului a bonului de casă, pe care să fie imprimate cel puţin următoarele date:
a) denumirea documentului;
b) informaţia specificată la art.39 alin.(1) lit.a)-c), e);
c) data, timpul primirii numerarului, numerele bonului de casă şi ale tehnicii de casă şi control;
d) adresa locului (locaţia) terminalului de primire a numerarului;
e) denumirea şi adresa sediului prestatorului de servicii de plată care a primit numerarul, IDNO-ul, numerele telefoanelor de contact ale prestatorului de servicii de plată.
(3) Se interzice utilizarea terminalului de plată în numerar pentru primirea numerarului de valută străină.
(4) În cazurile în care Legea cu privire la prevenirea şi combaterea spălării banilor şi finanţării terorismului prevede aplicarea obligatorie a măsurilor de identificare a persoanei fizice - plătitor, prestatorul de servicii de plată nu are dreptul să primească numerarul pentru executarea operaţiunii de plată fără participarea persoanei împuternicite a prestatorului de servicii de plată, precum şi să utilizeze terminalele de plată în numerar pentru primirea unor asemenea plăţi. 
(5) După confirmarea executării plăţii de către terminalul de plată în numerar şi primirea bonului de casă respectiv, persoana fizică este exonerată de orice responsabilitate cu privire la plata efectuată prin intermediul terminalului de plăţi în numerar în adresa beneficiarului, prestatorului de servicii de plată al beneficiarului sau al plătitorului.

Secţiunea 4. Răspunderea

Articolul 69. Coduri unice de identificare incorecte
(1) Ordinul de plată este considerat ca fiind corect executat în ceea ce priveşte beneficiarul plăţii specificat prin codul unic de identificare, dacă ordinul de plată este executat în conformitate cu codul unic de identificare.
(2) În cazul în care codul unic de identificare indicat de utilizatorul serviciilor de plată este incorect, prestatorul de servicii de plată nu răspunde, în conformitate cu art.70, pentru neexecutarea sau executarea necorespunzătoare a operaţiunii de plată. Prestatorul de servicii de plată al plătitorului va depune toate eforturile rezonabile pentru a recupera fondurile implicate în operaţiunea de plată.
(3) Dacă părţile au convenit în contractul-cadru, prestatorul de servicii de plată poate percepe utilizatorului serviciilor de plată o taxă pentru operaţiunea de recuperare.
(4) În cazul în care utilizatorul serviciilor de plată furnizează informaţii suplimentare faţă de cele prevăzute la art.38 alin.(1) lit.a) sau la art.42 alin.(1) pct.2) lit.b), prestatorul de servicii de plată răspunde numai pentru executarea operaţiunilor de plată, în conformitate cu codul unic de identificare furnizat de utilizatorul serviciilor de plată.

Articolul 70. Neexecutarea sau executarea necorespunzătoare a operaţiunilor de plată
(1) În cazul în care un ordin de plată este iniţiat de plătitor, prestatorul său de servicii de plată răspunde, în faţa plătitorului, fără a aduce atingere art.56 alin.(1), art.69 alin.(2)-(4) şi art.73, pentru executarea corectă a operaţiunii de plată, cu excepţia cazului în care poate dovedi plătitorului şi, dacă este cazul, prestatorului de servicii de plată al beneficiarului plăţii, că prestatorul de servicii de plată al beneficiarului plăţii a primit suma care face obiectul operaţiunii de plată, în conformitate cu art.64 alin.(1), caz în care prestatorul de servicii de plată al beneficiarului plăţii răspunde, în faţa beneficiarului plăţii, pentru executarea corectă a operaţiunii de plată.
(2) În cazul în care prestatorul de servicii de plată al plătitorului este ţinut responsabil în conformitate cu alin.(1), acesta rambursează fără întîrziere plătitorului suma care face obiectul operaţiunii de plată neexecutate sau executate în mod necorespunzător şi, dacă este cazul, restabileşte contul de plăţi debitat la starea în care s-ar fi aflat dacă operaţiunea de plată defectuoasă nu ar fi avut loc. Rambursarea se efectuează în moneda contului de plăţi din care a fost debitată suma operaţiunii, iar în cazul în care nu a fost utilizat contul de plăţi pentru efectuarea operaţiunii de plată - în moneda în care prestatorul serviciului de plată a primit fondurile de la plătitor.
(3) În cazul în care prestatorul de servicii de plată al beneficiarului plăţii este ţinut responsabil, în conformitate cu alin.(1), acesta pune imediat la dispoziţia beneficiarului plăţii suma care face obiectul operaţiunii de plată şi, dacă este cazul, creditează suma corespunzătoare în contul de plăţi al acestuia.
(4) În cazul unei operaţiuni de plată neexecutate sau executate în mod necorespunzător, în care ordinul de plată este iniţiat de plătitor, prestatorul său de servicii de plată depune, la cerere, eforturi imediate, indiferent de răspunderea sa, în conformitate cu alin.(1)-(3), pentru a identifica şi a urmări operaţiunea de plată şi informează plătitorul cu privire la rezultate.
(5) În cazul în care un ordin de plată este iniţiat de/sau prin intermediul beneficiarului plăţii, prestatorul său de servicii de plată este responsabil în faţa beneficiarului plăţii, fără a aduce atingere art.56 alin.(1), art.69 alin.(2)-(4) şi art.73, pentru transmiterea corectă a ordinului de plată către prestatorul de servicii de plată al plătitorului în conformitate cu art.64 alin.(3). 
(6) În cazul în care prestatorul de servicii de plată al beneficiarului plăţii este responsabil, în conformitate cu alin.(5), acesta retransmite imediat ordinul de plată în cauză către prestatorul de servicii de plată al plătitorului.
(7) Prestatorul de servicii de plată al beneficiarului plăţii este responsabil în faţa beneficiarului plăţii, fără a aduce atingere art.56 alin.(1), art.69 alin.(2)-(4) şi art.73, pentru efectuarea operaţiunii de plată în conformitate cu obligaţiile sale prevăzute la art. 67. 
(8) În cazul în care prestatorul de servicii de plată al beneficiarului plăţii este responsabil, în conformitate cu alin.(7), acesta garantează punerea la dispoziţia beneficiarului plăţii a sumei care face obiectul operaţiunii de plată, imediat după ce această sumă este creditată în contul de plăţi al prestatorului de servicii de plată al beneficiarului plăţii.
(9) În cazul unei operaţiuni de plată neexecutate sau executate în mod necorespunzător pentru care prestatorul de servicii de plată al beneficiarului plăţii nu este ţinut responsabil, în conformitate cu alin.(7), (8), prestatorul de servicii de plată al plătitorului este răspunzător faţă de plătitor. În acest caz prestatorul de servicii de plată rambursează plătitorului, în mod corespunzător şi fără întîrzieri, suma care face obiectul operaţiunii de plată neexecutate sau executate în mod necorespunzător şi restabileşte contul de plăţi debitat la starea în care s-ar fi aflat dacă operaţiunea de plată necorespunzătoare nu ar fi avut loc. Rambursarea se efectuează în moneda contului de plăţi din care a fost debitată suma operaţiunii, iar în cazul în care nu a fost utilizat contul de plăţi pentru efectuarea operaţiunii de plată - în moneda în care prestatorul serviciului de plată a primit fondurile de la plătitor.
(10) În cazul unei operaţiuni de plată neexecutate sau executate în mod necorespunzător, în care ordinul de plată este iniţiat de beneficiarul plăţii sau prin intermediul beneficiarului plăţii, prestatorul său de servicii de plată depune, la cerere, eforturi imediate, indiferent de răspunderea sa, în conformitate alin.(5)-(9), pentru a identifica operaţiunea de plată şi informează beneficiarul plăţii cu privire la rezultate.
(11) Prestatorul de servicii de plată este răspunzător în faţa utilizatorului serviciilor de plată respectiv pentru toate costurile de care acesta devine responsabil, inclusiv pentru eventualele dobînzi aplicate utilizatorului serviciilor de plată, ca urmare a neexecutării sau a executării în mod necorespunzător a operaţiunii de plată.

Articolul 71. Despăgubiri financiare suplimentare
Orice despăgubire financiară suplimentară faţă de cea prevăzută la art.69 şi 70 poate fi stabilită dacă legea aplicabilă contractului încheiat dintre utilizatorul serviciilor de plată şi prestatorul său de servicii de plată prevede astfel.

Articolul 72. Dreptul la acţiunea în regres
(1) În cazul în care răspunderea unui prestator de servicii de plată, în conformitate cu art.70, se datorează unui alt prestator de servicii de plată sau unui intermediar, prestatorul de servicii de plată sau intermediarul respectiv despăgubeşte pe primul prestator de servicii de plată pentru toate prejudiciile cauzate sau sumele achitate în conformitate cu art.70. 
(2) O despăgubire financiară suplimentară se poate stabili în conformitate cu acordurile încheiate dintre prestatorii de servicii de plată şi/sau intermediari şi cu legile aplicabile acordului încheiat dintre aceştia.

Articolul 73. Exonerare de răspundere
Răspunderea prevăzută în secţiunile 2 şi 3 nu intervine în împrejurări extraordinare şi neprevăzute, în afara controlului persoanei care le invocă şi ale căror consecinţe nu ar fi putut să fie evitate în pofida tuturor eforturilor în acest sens sau în cazul în care un prestator de servicii de plată este obligat să respecte alte legi.

Capitolul VI
MONEDĂ ELECTRONICĂ

Secţiunea 1. Dispoziţii generale

Articolul 74. Excludere din domeniul de aplicare
Dispoziţiile prezentului capitol nu se aplică în cazurile menţionate la art.2 alin.(2) pct.11) şi 12) cu utilizarea monedei electronice. 

Articolul 75. Emitenţi de monedă electronică
(1) Persoanele juridice care au dreptul de a emite monedă electronică (în continuare - emitenţi de monedă electronică) sînt:
a) băncile care activează în conformitate cu Legea instituţiilor financiare;
b) societăţile emitente de monedă electronică;
c) Banca Naţională în cazul în care nu acţionează în calitate de autoritate monetară sau în calitate de altă autoritate publică.
(2) Activitatea de emitere a monedei electronice şi alte activităţi suplimentare prevăzute la art.88 alin.(1) lit.a)-c) reprezintă activităţi pe piaţa financiară.

Articolul 76. Interdicţia privind emiterea monedei electronice de către alte persoane 
Persoanelor care nu sînt emitenţi de monedă electronică le este interzisă emiterea de monedă electronică.

Articolul 77. Emiterea şi răscumpărarea monedei electronice
(1) Emitentul de monedă electronică emite moneda electronică la valoarea nominală, la primirea fondurilor. În cazul primirii fondurilor din străinătate în valută străină, emiterea monedei electronice se efectuează la valoarea nominală a echivalentului în moneda naţională a fondurilor primite.
(2) La cererea deţinătorului de monedă electronică, emitentul de monedă electronică răscumpără, în orice moment şi la valoarea nominală, valoarea monetară a monedei electronice pe care o deţine.
(3) Contractul dintre emitentul de monedă electronică şi deţinătorul de monedă electronică prevede în mod clar şi detaliat condiţiile de răscumpărare, inclusiv orice comision aferent. Deţinătorul de monedă electronică se informează în legătură cu aceste condiţii înainte ca el să încheie contractul sau să accepte oferta.
(4) Perceperea unui comision în legătură cu răscumpărarea se admite numai în cazul expres prevăzut în contractul menţionat la alin.(3) şi numai în una dintre următoarele situaţii:
a) cînd se solicită răscumpărarea înainte de încetarea contractului;
b) cînd contractul prevede o dată de încetare şi deţinătorul de monedă electronică a încetat contractul înaintea acestei date; 
c) cînd se solicită răscumpărarea la mai mult de un an de la data încetării contractului.
(5) Orice comision perceput conform alin.(4) trebuie să fie proporţional şi stabilit în raport cu costurile reale suportate de emitentul de monedă electronică.
(6) În cazul în care se solicită răscumpărarea înainte de încetarea contractului, deţinătorul de monedă electronică poate cere răscumpărarea monedei electronice integral sau parţial.
(7) În cazul în care se solicită răscumpărarea de către deţinătorul de monedă electronică la data încetării contractului sau în termen de pînă la un an după încetarea contractului:
a) se răscumpără întreaga valoare monetară a monedei electronice deţinute; sau
b) societatea emitentă de monedă electronică răscumpără toate fondurile solicitate de deţinătorul de monedă electronică, dacă societatea în cauză desfăşoară una sau mai multe dintre activităţile enumerate la art.88 alin.(1) lit.d) şi nu se cunoaşte dinainte ce sumă din fonduri urmează să fie folosită ca monedă electronică.
(8) Indiferent de prevederile alin.(4)-(7), drepturile de răscumpărare ale persoanei, altei decît consumator, care acceptă monedă electronică, se stabilesc în contractul dintre emitentul de monedă electronică şi persoana respectivă.

Articolul 78. Interzicerea dobînzii şi a acordării împrumuturilor (creditelor)
(1) Se interzice calcularea şi acordarea dobînzii sau a oricărui alt beneficiu legat de perioada în care emitentul de monedă electronică deţine moneda electronică.
(2) Se interzice acordarea de împrumuturi (credite) din fondurile primite sau deţinute în scopul emiterii de monedă electronică.

Secţiunea 2. Constituirea, licenţierea şi activitatea societăţii
emitente de monedă electronică

Articolul 79. Constituirea societăţii emitente de monedă electronică
(1) Societatea emitentă de monedă electronică poate fi constituită sub forma de organizare juridică de societate pe acţiuni sau societate cu răspunderea limitată şi, dacă altceva nu este prevăzut de prezenta lege, i se aplică legislaţia ce reglementează activitatea societăţilor comerciale.
(2) Prevederile art.9 alin.(2) se aplică în mod corespunzător şi societăţii emitente de monedă electronică.

Articolul 80. Obligativitatea licenţei 
Persoana care intenţionează să emită monedă electronică în calitate de societate emitentă de monedă electronică pe teritoriul Republicii Moldova este obligată să obţină licenţă pentru activitatea de emitere a monedei electronice, înainte de a începe această activitate.

Articolul 81. Autoritatea competentă de a elibera licenţe
Banca Naţională este învestită cu dreptul exclusiv de a elibera şi a retrage licenţe pentru activitatea de emitere a monedei electronice.

Articolul 82. Capitalul propriu
(1) Societatea emitentă de monedă electronică trebuie să dispună, la momentul depunerii cererii de eliberare a licenţei, de un capital propriu în cuantumul de cel puţin 6 milioane lei.
(2) Formarea capitalului propriu, depunerea aporturilor/plata acţiunilor societăţii emitente de monedă electronică se efectuează în conformitate cu art.12, care se aplică în mod corespunzător.



Articolul 83. Capitalul reglementat
(1) În orice moment al desfăşurării activităţii societatea emitentă de monedă electronică trebuie să dispună de un capital reglementat care nu va scădea sub nivelul sumei prevăzute la alineatele (2)-(3).
(2) Pentru activităţile menţionate la art.7 alin.(2), care nu au legătură cu moneda electronică, cerinţa faţă de capitalul reglementat al societăţii emitente de monedă electronică se calculează în conformitate cu art.13 alin. (2). 
(3) În ceea ce priveşte activitatea de emitere a monedei electronice,  capitalul reglementat reprezintă cel puţin 2% din valoarea medie de monedă electronică în circulaţie. Valoarea medie de monedă electronică în circulaţie reprezintă valoarea medie totală a obligaţiilor financiare, legate de moneda electronică în circulaţie, la sfîrşitul fiecărei zile calendaristice pe parcursul ultimelor şase luni calendaristice, calculată în prima zi calendaristică a fiecărei luni calendaristice şi aplicată pentru respectiva lună calendaristică.
(4) Societatea emitentă de monedă electronică dispune în orice moment de capital reglementat care este cel puţin egal cu suma cerinţelor precizate la alin.(2) şi (3).
(5) Elementele eligibile pentru calcularea capitalului reglementat, metoda de calculare a acestuia, periodicitatea, forma şi conţinutul rapoartelor privind cuantumul capitalului se stabilesc în actele normative ale Băncii Naţionale.
(6) Banca Naţională poate, în baza evaluării procesului de gestionare a riscului, a bazei de date privind riscurile de pierderi şi a mecanismelor de control ale societăţii emitente de monedă electronică, să impună societăţii emitente de monedă electronică obligaţia de a deţine o sumă a capitalului reglementat cu pînă la 20 % mai mare decît cea care ar rezulta din aplicarea metodei folosite în conformitate cu prezentul articol, sau să permită societăţii emitente de monedă electronică să deţină o sumă de capital reglementat cu pînă la 20 % mai mică decît cea care ar rezulta din aplicarea metodei folosite în conformitate cu prezentul articol.

Articolul 84. Regulile cu privire la licenţierea societăţii emitente de monedă electronică
(1) Regulile cu privire la licenţierea societăţii de plată prevăzute la art.14-22 se aplică în mod corespunzător şi societăţii emitente de monedă electronică.
(2) Taxa pentru eliberarea licenţei societăţii emitente de monedă electronică constituie 30 000 lei. 

Articolul 85. Registrul societăţilor emitente de monedă electronică
(1) Banca Naţională ţine un registru public al societăţilor emitente de monedă electronică care au obţinut licenţe, precum şi al filialelor şi agenţilor acestora. Registrul include informaţii privind societatea emitentă de monedă electronică: denumirea, sediul, genul de activitate licenţiat; data şi numărul hotărîrii privind eliberarea licenţei; seria, numărul şi data eliberării licenţei; informaţii privind reperfectarea, eliberarea duplicatelor licenţei şi retragerea licenţei; filialele şi agenţii, precum şi alte informaţii relevante.
(2) Registrul este public, este accesibil pe pagina web oficială a Băncii Naţionale şi este actualizat periodic.
(3) Societatea emitentă de monedă electronică a cărei licenţă a fost retrasă se radiază din registru prin înscrisul respectiv.

Articolul 86. Dobîndirea de participaţii în societatea emitentă de monedă electronică
(1) Orice persoană sau persoane care acţionează în comun nu au dreptul, fără obţinerea permisiunii prealabile scrise a Băncii Naţionale, să dobîndească direct sau indirect participaţii la capital într-o societate emitentă de monedă electronică, sau de a-şi mări sau reduce, direct sau indirect, participaţiile ce ar avea ca efect calificarea acesteia ca participaţie calificată ori dacă se atinge sau se depăşesc nivelurile de 20 %, 30 % sau 50 % din drepturile de vot sau din capitalul social, ori dacă societatea emitentă de monedă electronică va deveni întreprindere dependentă.
(2) În cazul în care, urmare a survenirii unor împrejurări în afară voinţei persoanei, participaţia acesteia devine calificată sau se ating ori se depăşesc nivelurile specificate la alin.(1), dobînditorul nu are dreptul să exercite dreptul de vot conform acţiunilor/participaţiilor deţinute fără permisiunea prealabilă scrisă a Băncii Naţionale. Pentru obţinerea permisiunii, dobînditorul depune cerere în termen de o lună de la apariţia temeiului pentru aceasta. 
(3) Pînă la obţinerea permisiunii Băncii Naţionale, participaţiile menţionate la alin.(2) nu se iau în considerare la determinarea cvorumului adunării acţionarilor/asociaţilor şi la luarea deciziilor adunării.
(4) Pentru a obţine permisiunea, persoana sau persoanele care acţionează în comun depun cererea scrisă prin care comunică despre decizia de a dobîndi participaţii conform alin.(1) sau despre apariţia temeiului conform alin.(2) şi anexează documentele stabilite de Banca Naţională.
(5) Banca Naţională evaluează decizia de dobîndire a participaţiilor în baza documentelor şi informaţiilor prezentate de solicitant, precum şi în baza altor informaţii şi documente de care dispune.
(6) Banca Naţională examinează cererea de eliberare a permisiunii în termen de două luni de la data primirii cererii şi a tuturor documentelor şi informaţiilor necesare. Dacă este necesar pentru evaluarea prevăzută la alin.(5), Banca Naţională poate solicita prezentarea de informaţii suplimentare. Pentru perioada între data solicitării informaţiilor şi data primirii acestora curgerea termenului de examinare a cererii se suspendă. 
(7) Banca Naţională decide asupra cererii de eliberare a permisiunii pornind de la influenţa potenţială exercitată de solicitant asupra societăţii emitente de monedă electronică, ţinind cont de necesitatea asigurării unei administrări stabile şi prudente a societăţii în cauză şi dacă este încredinţată că situaţia financiară a solicitantului este sigură şi adecvată. La evaluarea existenţei acestor criterii se ia în considerare reputaţia solicitantului, reputaţia şi experienţa oricărei persoane care va administra activitatea societăţii ca rezultat al dobîndirii de participaţii, stabilitatea financiară a solicitantului, ţinînd cont de specificul concret al activităţii desfăşurate sau preconizate de fi desfăşurate de societate, lipsa impedimentelor pentru exercitarea efectivă a atribuţiei de supraveghere a activităţii societăţii, lipsa temeiurilor rezonabile pentru a considera că în legătură cu dobîndirea solicitată se realizează sau se vor realiza operaţiuni de spălare a banilor şi finanţare a terorismului ori se va mări riscul unor asemenea operaţiuni.
(8) În vederea luării unei decizii privind cererea de eliberare a permisiunii, Banca Naţională poate să consulte alte autorităţi publice competente din ţară şi din străinătate.
(9) Banca Naţională respinge cererea de eliberare a permisiunii dacă constată că dobîndirea solicitată nu întruneşte condiţiile şi criteriile prevăzute la alin.(7) sau informaţia prezentată de solicitant este incompletă. Motivele respingerii cererii se comunică solicitantului.
(10) Banca Naţională poate stabili termenul pentru exercitarea dobîndirii de participaţii, la expirarea căruia permisiunea eliberată devine nulă.
(11) În cazul în care permisiunea nu a fost solicitată în termen sau nu au fost prezentate informaţiile necesare ori cererea a fost respinsă, Banca Naţională are dreptul de a dispune suspendarea exercitării drepturilor de vot aferente acţiunilor/participaţiilor deţinute fără permisiune, sau dispune înstrăinarea, în termen de 30 zile, a acestora.
(12) În cazul suspendării exercitării dreptului de vot al acţionarului/asociatului conform alin.(11), acţiunile/participaţiile ale căror drept de vot este suspendat nu se iau în considerare la determinarea cvorumului adunării acţionarilor/asociaţilor şi la luarea deciziilor adunării. În acest caz, dacă există pericolul pentru administrarea sigură şi stabilă a societăţii emitente de monedă electronică, Banca Naţională are dreptul să limiteze activitatea societăţii, precum şi să interzică (să restricţioneze) desfăşurarea unor activităţi sau să interzică plata dividendelor sau o altă distribuire a capitalului.

Articolul 87. Interdicţia privind acceptarea depozitelor
(1) Societatea emitentă de monedă electronică nu are dreptul să accepte (atragă) depozite sau alte fonduri rambursabile, în sensul Legii instituţiilor financiare.
(2) Orice fonduri primite de societatea emitentă de monedă electronică de la deţinătorul de monedă electronică vor fi schimbate fără întîrziere în monedă electronică. Asemenea fonduri nu constituie depozite sau alte fonduri rambursabile, în sensul Legii instituţiilor financiare.
(3) Banca Naţională este împuternicită să determine dacă o activitate reprezintă ori nu acceptare de depozite sau de alte fonduri rambursabile, activitate de emitere de monedă electronică, şi dacă prezenta lege urmează a fi aplicată persoanelor care desfăşoară activitatea respectivă. Determinarea naturii activităţii, exprimată de Banca Naţională, este obligatorie pentru părţile interesate.

Articolul 88. Activităţi suplimentare permise societăţii emitente de monedă electronică
(1) În afară de emiterea de monedă electronică, societatea emitentă de monedă electronică are dreptul să desfăşoare următoarele activităţi:
a) prestarea serviciilor de plată prevăzute la art.7 alin.(2);
b) prestarea serviciilor operaţionale şi serviciilor auxiliare, inclusiv a operaţiunilor de schimb valutar în strînsă legătură cu emiterea de monedă electronică sau cu prestarea serviciilor de plată menţionate la lit.a);
c) administrarea (operarea) sistemelor de plată;
d) alte activităţi de întreprinzător decît emiterea de monedă electronică, cu respectarea legislaţiei.
(2) Asupra fondurilor primite pentru activitatea prevăzută la alin.(1) lit.a), nelegată de activitatea de emitere de monedă electronică, prevederile art. 24 alin. (1) şi (2), art.26 se aplică în mod corespunzător.

Articolul 89. Cerinţe cu privire la protejarea fondurilor
(1) Societatea emitentă de monedă electronică este obligată să protejeze toate fondurile primite în schimbul monedei electronice emise, în conformitate cu dispoziţiile art.26. Societatea emitentă de monedă electronică este obligată să nu amestece şi să ţină evidenţa separată a fondurilor primite de la fiecare utilizator, de fondurile vreunei alte persoane sau de fondurile proprii, precum şi să le depună (înregistreze) în conturi bancare separate deschise de către societatea emitentă de monedă electronică la băncile din Republica Moldova.
(2) Nu este necesară protejarea fondurilor primite sub formă de plată printr-un instrument de plată pînă în momentul în care este creditat contul de plăţi al societăţii emitente de monedă electronică sau fondurile sînt făcute disponibile în alt mod societăţii emitente de monedă electronică, în conformitate cu cerinţele privind termenele de executare prevăzute la art. 64 alin. (1), după caz. 
(3) Fondurile primite sînt supuse protejării în cel mai scurt termen, dar nu mai mare de cinci zile lucrătoare de la data emiterii monedei electronice.
(4) Societatea emitentă de monedă electronică informează în prealabil Banca Naţională în legătură cu orice schimbare semnificativă a măsurilor adoptate în vederea protejării fondurilor primite în schimbul monedei electronice emise (schimbarea băncii/băncilor unde sînt depuse fondurile primite în schimbul monedei electronice emise etc.).



Articolul 90. Filiale, agenţi şi externalizare
(1) Societatea emitentă de monedă electronică nu are dreptul să emită monedă electronică prin intermediul agenţilor.
(2) Societatea emitentă de monedă electronică are dreptul să distribuie şi să răscumpere moneda electronică prin intermediul agenţilor. 
(3) Societatea emitentă de monedă electronică are dreptul să presteze servicii de plată, prevăzute de prezenta lege, prin intermediul filialelor şi agenţilor numai dacă sînt întrunite condiţiile prevăzute la art.27, care se aplică în mod corespunzător.
(4) În cazul în care intenţionează să externalizeze executarea funcţiilor operaţionale aferente serviciilor prestate către o altă persoană juridică (furnizor), societatea emitentă de moneda electronică notifică despre aceasta Banca Naţională cu cel puţin o lună înainte de data la care se preconizează încheierea contractului de externalizare. Externalizarea funcţiilor operaţionale se efectuează în condiţiile prevăzute la art.28, care se aplică în mod corespunzător.

Articolul 91. Contabilitatea şi auditul
(1) Regulile cu privire la contabilitatea şi audit, prevăzute la art.29 şi 30, se aplică în mod corespunzător şi societăţii emitente de monedă electronică, cu particularităţile prevăzute la alin.(2).
(2) Pentru scopurile legate de supraveghere, societatea emitentă de monedă electronică prezintă Băncii Naţionale informaţii distincte, precum şi alte informaţii solicitate, referitoare la următoarele activităţi:
a) emiterea de monedă electronică şi prestarea de servicii de plată legate de emiterea de monedă electronică, inclusiv serviciile operaţionale şi auxiliare în strînsă legătură cu acestea, prevăzute la art.88 alin.(1) lit.b) şi c);
b) prestarea serviciilor de plată, altele decît cele legate de emiterea de monedă electronică, inclusiv serviciile operaţionale şi auxiliare în strînsă legătură cu acestea;
c) alte activităţi desfăşurate de societatea emitentă de monedă electronică.

Articolul 92. Răspunderea şi păstrarea informaţiilor
Regulile cu privire la răspundere şi păstrarea informaţiilor prevăzute la art.31 şi 32 se aplică în mod corespunzător şi societăţii emitente de monedă electronică.








Capitolul VII
SUPRAVEGHEREA PRUDENŢIALĂ

Secţiunea 1. Autorităţi de supraveghere. Furnizarea 
de informaţii şi rapoarte

Articolul 93. Autorităţi de supraveghere 
(1) Autorităţile publice responsabile de supravegherea respectării prezentei legi şi a actelor normative emise în vederea executării legii sînt Banca Naţională şi Ministerul Finanţelor (în continuare – autorităţi de supraveghere).
(2) Banca Naţională în calitate de autoritate de supraveghere are următoarele atribuţii:
a) supraveghează sistemul de plăţi din Republica Moldova;
b) supraveghează şi reglementează activitatea societăţilor de plată, societăţilor emitente de monedă electronică, furnizorilor de servicii poştale în calitate de prestatori de servicii de plată, băncilor în calitate de prestatori de servicii de plată şi emitenţi de monedă electronică;
c) coordonează activitatea autorităţilor de supraveghere în domeniul supravegherii activităţii de prestare a serviciilor de plată de către prestatorii de servicii de plată.
(3) Atribuţia de supraveghere prevăzută la alin.(2) lit.b) nu implică competenţe Băncii Naţionale de supraveghere a activităţilor de întreprinzător ale societăţii de plată şi societăţii emitente de monedă electronică, prevăzute la art.25 alin.(1) lit.c), art.88 alin.(1) lit.d), precum şi a altor activităţi decît cele legate de prestarea serviciilor de plată realizate de furnizorii de servicii poştale.
(4) Ministerul Finanţelor în calitate de autoritate de supraveghere efectuează supravegherea respectării de către Trezoreria de Stat a prezentei legi şi a actelor normative în vederea executării legii, emise de către Ministerul Finanţelor.

Articolul 94. Împuternicirile autorităţilor de supraveghere
(1) În vederea îndeplinirii atribuţiei de supraveghere şi reglementare a activităţii prestatorilor de servicii de plată, emitenţilor de monedă electronică, autoritatea de supraveghere este împuternicită: 
a) să solicite prestatorului de servicii de plată, emitentului de monedă electronică, oricărui administrator, salariat al acestuia să furnizeze informaţiile necesare; 
b) să desfăşoare, prin intermediul funcţionarilor săi şi al persoanelor terţe împuternicite în acest scop, inspecţii la sediul prestatorilor de servicii de plată şi emitenţilor de monedă electronică, filialelor, agenţilor şi furnizorilor funcţiilor operaţionale externalizate (control pe teren), să examineze conturile, registrele şi documentele acestora; 
c) să adopte acte normative cu privire la: modalitatea şi condiţiile de prestare a serviciilor de plată şi de emitere a monedei electronice, licenţierea şi activitatea societăţilor de plată, societăţilor emitente de monedă electronică, furnizorilor de servicii poştale în calitate de prestatori de servicii de plată, activitatea băncilor în calitate de prestatori de servicii de plată şi emitenţi de monedă electronică, protecţia drepturilor utilizatorilor serviciilor de plată şi a deţinătorilor de monedă electronică,  precum şi acte normative necesare realizării supravegherii conform prezentei legi şi să ia măsurile cuvenite pentru a-şi exercita împuternicirile ce decurg din prezenta lege; 
d) să dispună prestatorului de servicii de plată şi emitentului de monedă electronică măsuri de remediere şi să aplice sancţiuni, dacă acesta, acţionarii/asociaţii, administratorii sau salariaţii, filialele, agenţii sau furnizorii funcţiilor operaţionale externalizate ai acestuia au comis încălcări.  
(2) Prestatorii de servicii de plată şi emitenţii de monedă electronică, filialele, agenţii şi furnizorii funcţiilor operaţionale externalizate ale acestora vor permite personalului împuternicit al autorităţilor de supraveghere şi terţelor persoane împuternicite accesul la sediile lor pentru a examina evidenţele, conturile şi operaţiunile furnizînd în acest scop toate documentele şi informaţiile cu privire la administrarea, controlul intern şi operaţiunile prestatorilor de servicii de plată şi emitenţilor de monedă electronică, precum şi vor conlucra cu ei.
(3) Activitatea de supraveghere trebuie să fie proporţională, adecvată şi adaptată riscurilor la care sînt expuşi prestatorii de servicii de plată şi emitenţii de monedă electronică.

Articolul 95. Cooperarea autorităţilor de supraveghere
(1) Autorităţile de supraveghere cooperează în vederea îndeplinirii atribuţiilor ce le revin în conformitate cu art.93.
(2) Autorităţile de supraveghere sînt independente în exercitarea atribuţiilor sale prevăzute de alte legi şi acte normative.
 (3) La cerere, autorităţile de supraveghere fac schimb de informaţii care le sînt necesare în vederea exercitării atribuţiilor de supraveghere ce le revin în temeiul prezentului capitol.

Articolul 96. Furnizarea de informaţii şi rapoarte
(1) Pentru scopul realizării supravegherii prestatorii de servicii de plată şi emitenţii de monedă electronică sînt obligaţi să prezinte autorităţilor de supraveghere informaţii solicitate de acestea, să prezinte rapoarte privind activitatea sa în modul, periodicitatea şi conţinutul stabilite în actele normative ale autorităţilor de supraveghere.
(2) Autorităţile publice şi alte persoane sînt obligate să acorde sprijin autorităţilor de supraveghere pentru scopul realizării supravegherii şi să prezinte orice informaţii de care dispun, solicitate de autorităţile de supraveghere.

Secţiunea 2. Încălcări, măsuri de remediere şi sancţiuni

Articolul 97. Încălcări 
Încălcări se consideră:
a) încălcarea dispoziţiilor prezentei legi sau a altui act normativ emis în vederea executării legii; 
b) încălcarea condiţiilor şi restricţiilor de licenţiere sau a condiţiilor şi restricţiilor din permisiunile prevăzute de prezenta lege; 
c) împiedicarea exercitării atribuţiei de supraveghere şi a controlului pe teren, neîndeplinirea prescripţiilor şi a altor măsuri de remediere dispuse de autoritatea de supraveghere; 
d) efectuarea de operaţiuni fictive şi fără acoperire reală în scopul prezentării incorecte a situaţiei financiare; 
e) neraportarea, raportarea cu întîrziere sau prezentarea de informaţii eronate; 
f) periclitarea siguranţei şi stabilităţii sistemului de plăţi, a prestatorului de servicii de plată, inclusiv în legătură cu desfăşurarea altei activităţi de întreprinzător nelegate de prestarea serviciilor de plată sau de emitere de monedă electronică.

Articolul 98. Constatarea încălcărilor
(1) Constatarea faptelor ce constituie încălcări se face în baza rapoartelor şi a altor informaţii prezentate potrivit legii şi altor acte normative sau la solicitarea expresă scrisă a autorităţii de supraveghere (control din oficiu), sau în cursul controlului pe teren ori în baza sesizării scrise depuse de utilizatorul serviciilor de plată, deţinătorul monedei electronice sau de altă persoană interesată.
(2) Controlul pe teren se efectuează în temeiul unei decizii scrise a autorităţii de supraveghere în care se indică: numărul şi data; denumirea şi sediul persoanei supuse controlului; tipul controlului (complex, tematic, inopinat şi planificat); după caz, perioada activităţii supusă controlului (cu excepţia controlului asupra lichidării încălcărilor anterior constatate); data începerii controlului; numele, prenumele inspectorilor împuterniciţi să efectueze controlul; funcţia, numele, prenumele şi semnătura persoanei care a emis decizia.
Controlul din oficiu se efectuează fără emiterea unei decizii scrise.
(3) În baza rezultatelor controlului pe teren se întocmeşte un act (raport) privind rezultatele controlului în 2 exemplare, în care se indică: data şi locul întocmirii; data şi numărul deciziei în temeiul căreia s-a efectuat controlul; denumirea şi sediul persoanei supuse controlului, iar în cazul prezenţei reprezentantului persoanei supuse controlului - numele, prenumele şi funcţia acestuia; perioada (data) controlului; informaţia privind rezultatele controlului, inclusiv despre încălcările constatate şi caracterul lor; în cazul înmînării actului - numele, prenumele, funcţia conducătorului organului executiv /reprezentantului persoanei supuse controlului care a primit actul, data primirii şi semnătura acestuia sau refuzul de a primi/semna actul; numele, prenumele şi semnăturile inspectorilor care au efectuat controlul. Data întocmirii actului privind rezultatele controlului se consideră data înmînării (primirii) acestuia conform alin.(4).
(4) Un exemplar al actului privind rezultatele controlului pe teren se expediază (înmînează) persoanei supuse controlului (reprezentantului acesteia) spre semnare. În cazul în care persoana supusă controlului nu este de acord cu actul de control, aceasta este în drept să prezinte în scris, în termen de pînă la 5 zile lucrătoare de la data întocmirii actului în cauză, argumentarea dezacordului, anexînd documentele de rigoare. 
(5) Controlul pe teren asupra activităţii de prestare a serviciilor de plată de către banca prevăzută de prezenta lege se efectuează ţinînd cont de particularităţile prevăzute de Legea cu privire la Banca Naţională a Moldovei. 
(6) În cazul constatării încălcărilor în cadrul controlului din oficiu, informaţia privind încălcările constatate se aduce la cunoştinţa persoanei supuse controlului, cerîndu-i lichidarea acestora. În cazul dezacordului cu rezultatele controlului din oficiu, persoana în cauză este în drept, în termen de 5 zile lucrătoare de la data înmînării (primirii) informaţiei respective, să prezinte în scris argumentarea dezacordului, anexînd documentele de rigoare.
(7) Data constatării încălcării se consideră:
a) în cazul controlului pe teren - data întocmirii actului privind rezultatele controlului;
b) în cazul controlului din oficiu - data informării persoanei privind încălcările constatate.

Articolul 99. Măsuri de remediere şi sancţiuni 
(1) În cazul constatării încălcărilor în activitatea prestatorului de servicii de plată sau a emitentului de monedă electronică, autoritatea de supraveghere are dreptul să dispună următoarele măsuri de remediere:
a) să emită prescripţii privind încetarea şi lichidarea încălcărilor;
b) să prescrie modificarea mecanismelor şi procedurilor interne;
c) să interzică sau să restricţioneze desfăşurarea activităţii de prestare a unor sau a tuturor serviciilor de plată/de emitere a monedei electronice pînă la lichidarea încălcărilor constatate. 
(2) În afară de măsurile prevăzute la alin.(1), în cazul constatării încălcărilor în activitatea societăţii de plată, societăţii emitente de monedă electronică şi a furnizorului de servicii poştale în calitate de prestator de servicii de plată, sau implicării acestora în activităţi dubioase sau riscante, Banca Naţională are dreptul să dispună acestora următoarele măsuri de remediere, fără a se limita la acestea:
a) să asigure, pe cont propriu, efectuarea auditului extraordinar;
b) să majoreze capitalul reglementat;
c) să-şi limiteze activitatea prin restricţionarea, suspendarea unor activităţi, restricţionarea, suspendarea sau interzicerea anumitor tranzacţii sau operaţiuni;
d) să restricţioneze sau să limiteze unele activităţi, inclusiv prin stabilirea limitelor la valoarea maximă a unei operaţiuni de plată sau valoarea cumulativă a operaţiunilor lunare;
e) să restricţioneze sau să interzică desfăşurarea activităţii prin agenţi.
(3) În cazul constatării încălcărilor, autoritatea de supraveghere are dreptul să aplice prestatorului de servicii de plată şi emitentului de monedă electonică următoarele sancţiuni:
a) avertisment în scris;
b) amendă aplicabilă băncii, societăţii de plată, furnizorului de servicii poştale şi societăţii emitente de monedă electronică de la 15 mii lei la 150 mii lei;
c) suspendarea licenţei (activităţii) societăţii de plată, furnizorului de servicii poştale şi societăţii emitente de monedă electronică pe un termen de la o lună pînă la 6 luni;  
d) retragerea licenţei societăţii de plată, furnizorului de servicii poştale şi societăţii emitente de monedă electronică.

Articolul 100. Aplicarea măsurilor de remediere şi a sancţiunilor
(1) Măsurile de remediere şi sancţiunile faţă de prestatorii de servicii de plăţi şi emitenţii de monedă electronică se aplică de autorităţile de supraveghere în conformitate cu atribuţiile de supraveghere prevăzute la art.93.
(2) Sancţiunile pot fi aplicate concomitent cu dispunerea de măsuri de remediere sau independent de acestea.
(3) La individualizarea sancţiunilor se ţine seama de gravitatea încălcărilor comise, caracterul repetat, de circumstanţele personale şi reale ale acestora.  Se consideră repetată încălcarea comisă în decursul a doi ani de la data constatării aceluiaşi fel de încălcare.
(4) Aplicarea sancţiunilor se prescrie în termen de 6 luni de la data constatării, dar nu mai mult de 3 ani de la data comiterii încălcării, dacă altceva nu este prevăzut de lege. 
(5) Măsurile de remediere şi sancţiunile faţă de prestatorii de servicii de plată şi emitenţii de monedă electronică se aplică de către organele de conducere împuternicite ale autorităţilor de supraveghere.
(6) Măsurile de remediere şi sancţiunile faţă de bancă, societatea de plată, furnizorul de servicii poştale şi societatea emitentă de monedă electronică se aplică de către Consiliul de administraţie al Băncii Naţionale.
(7) Aplicarea de către Banca Naţională a amenzii băncii, societăţii de plată, furnizorului de servicii poştale şi societăţii emitente de monedă electronică se efectuează în conformitate cu prevederile Legii cu privire la Banca Naţională a Moldovei, care se aplică în mod corespunzător.
(8) Dacă consideră necesar, Banca Naţională are dreptul să facă publică informaţia despre aplicarea măsurilor de remediere şi a sancţiunilor.
(9) Măsurile de remediere şi sancţiunile se duc la îndeplinire imediat după adoptarea deciziei privind aplicarea acestora, dacă altceva nu este prevăzut în decizia respectivă.
(10) Prestatorul de servicii de plată faţă de care s-au aplicat măsuri de remediere sau sancţiuni (altele decît retragerea licenţei) este obligat să înştiinţeze autoritatea de supraveghere despre lichidarea circumstanţelor care au condus la aplicarea măsurilor de remediere şi a sancţiunilor şi, după caz, să întreprindă alte acţiuni prevăzute de decizia de aplicare a măsurii de remediere sau a sancţiunii şi de actele normative. Autoritatea de supraveghere are dreptul să verifice lichidarea circumstanţelor menţionate.
(11) Prestatorul de servicii de plată căreia i s-a retras licenţa este obligat, în decurs de 3 zile lucrătoare de la data adoptării hotărîrii de retragere a licenţei, să depună la autoritatea de  supraveghere originalul licenţei retrase şi copiile autorizate de pe licenţă.
(12) Aplicarea sancţiunilor nu înlătură răspunderea materială, civilă, contravenţională sau penală, după caz.

Articolul 101. Contestarea actelor autorităţii de supraveghere 
Actele administrative individuale adoptate de autoritatea de supraveghere conform dispoziţiilor prezentei legi pot fi contestate în instanţa de contencios administrativ în conformitate cu legea. 

Capitolul VIII
PROTECŢIA DATELOR  CU CARACTER PERSONAL. 
SECRETUL PROFESIONAL

Articolul 102. Protecţia datelor personale
(1) Prestatorii de servicii de plată şi emitenţii de monedă electronică prelucrează datele cu caracter personal ale utilizatorilor serviciilor de plată şi ale deţinătorilor de monedă electronică în conformitate cu prevederile Legii cu privire la protecţia datelor cu caracter personal şi altor acte normative care vizează domeniul prelucrării şi protecţiei datelor cu caracter personal. În cazul în care este necesar pentru prevenirea, cercetarea şi detectarea fraudelor legate de serviciile de plată şi emiterea de monedă electronică, această procesare se realizează fără consimţămîntul persoanei la care se referă datele respective. În acest caz, persoana poate înainta o plîngere în adresa autorităţii naţionale de protecţie a datelor cu caracter personal, care, fără să afecteze atribuţiile altor autorităţi publice, efectuează controlul legalităţii operaţiunilor de prelucrare a datelor cu caracter personal şi informează persoana vizată numai în legătură cu faptul că au fost efectuate toate verificările necesare.
(2) În exercitarea atribuţiilor şi împuternicirilor sale, autorităţile de supraveghere colectează şi prelucrează orice date şi informaţii necesare, inclusiv de natura datelor cu caracter personal.
(3) La prelucrarea datelor cu caracter personal deţinătorii acestor date sînt obligaţi să respecte regimul de confidenţialitate a datelor, precum şi să ia măsurile organizatorice şi tehnice necesare pentru protecţia datelor cu caracter personal împotriva accesului ilicit sau întîmplător, distrugerii, modificării, blocării, copierii, răspîndirii, precum şi împotriva altor acţiuni ilicite.

Articolul 103. Secretul profesional şi conflictul de interese
(1) Angajaţii autorităţii de supraveghere, precum şi terţele persoane împuternicite de autoritatea de supraveghere pentru efectuarea controlului (inspecţiei) şi auditorii sînt obligaţi să păstreze secretul profesional asupra oricărei informaţii confidenţiale, de care iau cunoştinţă în cursul executării atribuţiilor lor. Aceste persoane sînt obligate să păstreze secretul profesional şi după încetarea activităţii la autoritatea de supraveghere sau încetarea raporturilor de altă natură cu aceasta.
(2) Obligaţia de păstrare a secretului profesional se extinde şi asupra informaţiilor confidenţiale create de autoritatea de supraveghere în scopul ori în legătură cu exercitarea atribuţiilor ei, ale căror divulgare ar putea dăuna interesului sau prestigiului persoanei la care se referă.
(3) Persoanele indicate la alin.(1) pot folosi informaţia de natura secretului profesional doar în scopul şi în cadrul executării obligaţiilor lor aferente atribuţiilor autorităţii de supraveghere. Persoanele indicate nu au dreptul să folosească informaţiile de natura secretului profesional în interes personal sau al unor terţi, să divulge aceste informaţii sau să permită folosirea lor de către terţi ori să permită accesul acestora la informaţiile respective.
(4) Informaţiile de natura secretului profesional pot fi divulgate sau furnizate în următoarele situaţii:
a) cu acordul expres al persoanei la care se referă informaţia;
b) cînd acestea urmează a fi publicate în conformitate cu actele normative;
c) în cazul furnizării acestor informaţii în forma sumară sau agregată astfel încît nu poate fi identificată persoana la care acestea se referă, precum şi în cazul exercitării atribuţiilor privind informarea publicului;
d) la solicitarea organului de urmărire penală, cu autorizaţia judecătorului de instrucţie, privind cauza penală concretă; 
e) la solicitarea instanţei de judecată, în scopul soluţionării unei cauze aflate pe rol; 
f) la solicitarea Serviciului de Informaţii şi Securitate, în scopul exercitării atribuţiilor ce ţin de asigurarea securităţii statului; 
g) la solicitarea Centrului pentru Combaterea Crimelor Economice şi Corupţiei, în privinţa persoanei care cade sub incidenţa legislaţiei cu privire la prevenirea şi combaterea spălării banilor şi finanţării terorismului; 
h) furnizarea informaţiei Centrului pentru Combaterea Crimelor Economice şi Corupţiei, în privinţa persoanei care cade sub incidenţa legislaţiei cu privire la prevenirea şi combaterea spălării banilor şi finanţării terorismului; 
i) în cadrul acordurilor de cooperare cu alte autorităţi publice sau din iniţiativa Băncii Naţionale, în scopul exercitării atribuţiilor specifice de supraveghere şi control asupra respectării prevederilor actelor normative;
k) furnizarea informaţiei societăţii de audit care exercită auditul asupra prestatorului de servicii în limitele necesare exercitării de către aceasta a activităţii de audit;
l) în cadrul procedurilor legate de insolvabilitate sau lichidare a prestatorului de servicii de plată, cu excepţia informaţiilor referitoare la terţii implicaţi în acţiuni legate de insolvabilitatea sau lichidarea prestatorului de servicii de plată respectiv;
m) cînd înseşi interesele autorităţii de supraveghere necesită dezvăluirea acestei informaţii în cadrul unor proceduri judiciare sau în altă situaţie justificată de un interes legitim;
n) la cererea organelor de supraveghere a prestatorului de servicii de plată, a emitentului de monedă electronică, a pieţei financiare şi a sistemelor de plăţi din  alte state. 
(5) Persoanele şi autorităţile competente să solicite şi să primească informaţiile de natura secretului profesional sînt obligate să păstreze confidenţialitatea acestora şi le pot utiliza numai în scopul pentru care le-au solicitat sau le-au fost furnizate, potrivit legii sau acordurilor încheiate, precum şi sînt obligate să nu le furnizeze sau să le divulge terţilor, în afară cazurilor de executare a obligaţiilor prevăzute de lege.
(6) Informaţiile de natura secretului profesional pot fi furnizate băncilor centrale, organelor de supraveghere a pieţei financiare, a sistemelor de plăţi, a prestatorilor de servicii de plată şi a emitenţilor de monedă electronică ale altui stat în baza principiului reciprocităţii, în modul prevăzut de tratatele internaţionale şi acordurile încheiate între autoritatea de supraveghere şi organele de supraveghere a băncilor, a pieţei financiare, a sistemelor de plăţi, a prestatorilor de servicii de plată ale altor state.
(7) În cazul în care informaţiile de natura secretului profesional provin dintr-un alt stat, acestea pot fi divulgate sau furnizate numai cu acordul expres al organului competent care le-a furnizat şi, după caz, exclusiv în scopul pentru care s-a dat acest acord.
(8) În exercitarea atribuţiei de supraveghere, persoanele indicate la alin.(1) nu trebuie să admită apariţia conflictului de interese cînd obligaţiile lor intră în conflict cu interesele lor proprii.




Capitolul IX
RECLAMAŢII ŞI LITIGII

Articolul 104. Examinarea reclamaţiilor 
(1) Prestatorul de servicii de plată/emitentul de monedă electronică  în cadrul procedurilor sale interne stabileşte procedura privind depunerea de către utilizatorii serviciilor de plată/deţinătorii monedei electronice a reclamaţiilor şi soluţionarea disputelor în legătură cu drepturile şi obligaţiile ce decurg din prezenta lege. 
(2) Prestatorul de servicii de plată/emitentul de monedă electronică  examinează reclamaţia utilizatorului serviciilor de plată/deţinătorului monedei electronice şi comunică decizia sa în cel mult 15 zile de la primirea reclamaţiei.

Articolul 105. Sesizarea autorităţii de supraveghere şi contestaţii în justiţie 
În cazul în care prestatorul de servicii de plată/emitentul de monedă electronică nu a examinat reclamaţia în termenul indicat la art.104 alin.(2) sau dacă utilizatorul de servicii de plată/deţinătorul monedei electronice nu este de acord cu decizia comunicată, acesta, precum şi asociaţiile de consumatori, au dreptul fie să sesizeze autoritatea de supraveghere, în funcţie de competenţa stabilită la art.93, fie să intenteze acţiune în instanţa de judecată competentă împotriva prestatorului de servicii de plată / emitentului de monedă electronică.

Articolul 106. Examinarea sesizării de către autoritatea de supraveghere
(1) În cazul în care a fost sesizată, autoritatea de supraveghere examinează sesizarea în termen de 30 de zile de la data depunerii cererii în modul prevăzut de Legea cu privire la petiţionare.
(2) În vederea soluţionării pe cale amiabilă a eventualelor dispute şi fără a se aduce atingere dreptului utilizatorului serviciilor de plată/deţinătorului de monedă electronică de a intenta acţiune în instanţa de judecată împotriva prestatorului de servicii de plată/emitentului de monedă electronică, autoritatea de supraveghere sesizată poate emite puncte de vedere cu caracter consultativ care conţin soluţia propusă cu privire la disputa care a făcut obiectul sesizării. 
(3) Dacă, în scopul prevăzut la alin.(2), sînt necesare documente şi/sau informaţii suplimentare, autoritatea de supraveghere le poate solicita de la prestatorul de servicii de plată, emitentul de monedă electronică, utilizatorul serviciilor de plată, deţinătorul de monedă electronică sau altă persoană. În acest caz, un nou termen de 30 de zile pentru examinarea sesizării va curge de la data prezentării acestor documente sau informaţii.
(4) Punctul de vedere al autorităţii de supraveghere, prevăzut la alin.(2), se comunică părţilor interesate. Soluţia formulată la punctul de vedere respectiv nu are caracter obligatoriu pentru părţile interesate şi nu intră sub incidenţa prevederilor art.101. 
 (5) În cazul disputelor transfrontaliere, autoritatea de supraveghere cooperează cu organele care asigură soluţionarea pe cale extrajudiciară a disputelor dintre utilizatorii serviciilor de plată şi prestatorii de servicii de plată în legătură cu drepturile şi obligaţiile ce decurg din prezenta lege, pentru soluţionarea acestora.
(6) Prevederile prezentului articol nu exclud posibilitatea aplicării de către autoritatea de supraveghere a sancţiunilor şi măsurilor de remediere în cazul constatării încălcărilor prevăzute prezenta lege.

Capitolul X
RĂSPUNDEREA CONTRAVENŢIONALĂ

Articolul 107. Contravenţii şi răspunderea contravenţională
(1) Constituie contravenţii în domeniul legislaţiei cu privire la prestarea serviciilor de plată şi de emitere de monedă electronică şi atrage răspunderea contravenţională:
a) încălcarea interdicţiilor prevăzute la art.24 alin.(2) şi art.87 alin.(1);
b) încălcarea dispoziţiilor capitolului IV referitoare la transparenţa condiţiilor şi cerinţele de informare privind serviciile de plată; 
c) încălcarea art.50 alin.(1), (2), (5), art.52 alin.(4), art.53, art.55 alin.(1), art.56 alin.(1), (2), art.58 alin.(3), art.59 alin.(1), (3), (4), (7), (8), art.61, art.62 alin.(6), art.63-67, art.68 alin.(1), (3), (5)-(7), art.70 alin.(2)-(4), (6), (8)-(10), art.76, art.77 alin.(4), art.78.
(2) Constatarea contravenţiilor şi atragerea la răspunderea contravenţională se efectuează în conformitate cu Codul contravenţional.

Capitolul XI
DISPOZIŢII FINALE ŞI TRANZITORII

Articolul 108. Intrarea în vigoare a legii 
Prezenta lege intră în vigoare la expirarea unui an de la data publicării. 

Articolul 109. Dispoziţii tranzitorii
(1) În termen de un an de la data intrării în vigoare a prezentei legi, persoanele care pînă la această dată au prestat şi prestează servicii de plată şi/sau de emitere a monedei electronice:
a) vor depune cererea privind eliberarea licenţei pentru activitatea de prestare a serviciilor de plată sau pentru activitatea de emitere a monedei electronice în conformitate cu prezenta lege;
b) vor aduce activitatea sa de prestare a serviciilor de plată şi emitere a monedei electronice, şi raporturile sale cu persoanele terţe în conformitate cu dispoziţiile prezentei legi.
(2) Băncile care deţin licenţe conform Legii instituţiilor financiare au dreptul de a desfăşura activitatea de prestare a serviciilor de plată şi de emitere de monedă electronică fără vreo licenţă sau o altă permisiune suplimentară.
(3) Persoana care nu a îndeplinit cerinţele prevăzute la alin.(1) sau a cărei cerere de eliberare a licenţei a fost respinsă nu are dreptul să desfăşoare activitatea, după caz, de prestare a serviciilor de plată şi emitere de monedă electronică.
(4) Articolul 13 va intra în vigoare la 1 ianuarie 2015.
(5) Guvernul şi Banca Naţională, în termen de un an de la data publicării prezentei legi:
1) vor prezenta Parlamentului propuneri privind aducerea legislaţiei în vigoare în corespundere cu prezenta lege;
2) vor aduce actele sale normative în concordanţă cu prezenta lege sau, după caz, vor adopta actele normative necesare executării prezentei legi.





























NOTĂ INFORMATIVĂ

la proiectul Legii cu privire la serviciile de plată şi moneda electronică

Necesitatea elaborării proiectului de Lege cu privire la serviciile de plată şi moneda electronică este determinată de: tendinţele actuale de expansiune a instrumentelor moderne de plată, precum şi de preocuparea de a promova siguranţa acestora, şi nu în ultimul rînd, de necesitatea armonizării legislaţiei naţionale cu cea comunitară, în special cu Directivele Uniunii Europene: 2007/64/CE privind serviciile de plată în cadrul pieţei interne şi 2009/110/CE privind accesul la activitate, desfăşurarea şi supravegherea prudenţială a activităţii instituţiilor emitente de monedă electronică.
Crearea unui cadru legal pentru desfăşurarea activităţii de prestare a serviciilor de plată şi de emitere a monedei electronice, precum şi protecţia consumatorilor serviciilor de plată oferite atît de către prestatorii bancari, cît şi de cei nebancari reprezintă pilonii conceptuali fundamentali ai proiectului propus spre examinare.
În acest sens, menţionăm că proiectul dat defineşte noţiuni inovatoare de monedă electronică, instrument de plată, dar şi delimitează două categorii noi de prestatori nebancari – societăţile de plată şi societăţile emitente de monedă electronică care, în vederea promovării siguranţei serviciilor prestate şi asigurării unei concurenţe proporţionale cu sectorul bancar, vor fi supuse supravegherii prudenţiale. 
În vederea evitării unor bariere în dezvoltarea serviciilor de plată şi a instrumentelor aferente acestora, în proiectul de lege a fost preluat tot spectrul de servicii de plată specificate în Directiva 2007/64/CE, precum şi a fost reglementată activitatea de emitere /răscumpărare a monedei electronice conform Directivei 2009/110/CE. 
Pe lîngă bănci şi prestatorii de servicii de plată menţionaţi, serviciile de plată vor putea fi prestate şi de furnizorii de servicii poştale, Banca Naţională a Moldovei şi Trezoreria de Stat din cadrul Ministerului Finanţelor.
Pentru a presta servicii de plată societăţile de plată, societăţile emitente de monedă electronică, precum şi furnizorii de servcii poştale trebuie să se conformeze cerinţelor de capital iniţial, capital propriu, cerinţelor de protejare a fondurilor primite de la utilizatorii serviciilor de plată etc. 
Proiectul de lege mai prevede şi aspecte foarte importante în domeniul protecţiei drepturilor şi intereselor consumatorilor, legate de: transparenţa condiţiilor şi cerinţelor de informare privind serviciile de plată, prin care se asigură furnizarea de informaţii clare şi pe gratis cu privire la serviciile de plată, atît înainte cît şi după prestarea serviciilor respective; precum şi drepturile şi obligaţiile privind prestarea şi utilizarea serviciilor de plată, care includ acţiunile şi răspunderea părţilor în cazul operaţiunilor de plată neautorizate, cazurile de neexecutare sau executarea necorespunzătoare a operaţiunilor de plată, despăgubiri etc. 
Supravegherea prudenţială în domeniul prestării serviciilor de plată va fi asigurată de către Banca Naţională a Moldovei şi Ministerul Finanţelor. Banca Naţională a Moldovei va fi investită cu dreptul de supraveghere şi reglementare a activităţii societăţilor de plată, societăţilor emitente de monedă electronică, furnizorilor de servicii poştale în calitate de prestatori de servicii de plată, băncilor în calitate de prestatori de servicii de plată şi de emitenţi de monedă electronică, iar Ministerul Finanţelor va efectua supravegherea şi reglementarea Trezoreriei de Stat în calitate de prestator de servicii de plată.
În scopul asigurării eficienţei acţiunilor în domeniul supravegherii, proiectul de lege prevede cooperarea autorităţilor de supraveghere, inclusiv şi schimbul necesar de informaţii.
În vederea elaborării proiectului de lege respectiv a fost examinată practica ţărilor Europene de reglementare a prestării serviciilor de plată şi de emitere a monedei electronice, cum ar fi România, Bulgaria, Marea Britanie, etc. Toate experienţele examinate au acelaşi principiu de licenţiere, supraveghere şi de impunere a cerinţelor prudenţiale faţă de prestatorii serviciilor de plată şi emitenţii de monedă electronică. De asemenea, au avut loc seminare cu reprezentanţii departamentului juridic ai Băncii Centrale din Austria şi România ce vizau experienţa ţărilor respective în implementarea directivelor sus menţionate, care au contribuit la înţelegerea particularităţilor practice ce ţin de elaborarea acestui act legislativ naţional.
Impactul social şi economic al proiectului de Lege cu privire la serviciile de plată şi moneda electronică constă în sporirea încrederii consumatorilor în instrumentele de plată fără numerar, facilitarea utilizării acestora şi prin urmare reducerea numerarului în circulaţie, precum şi eliminarea neclarităţilor în utilizarea instrumentelor de plată fără numerar.
În acelaşi timp, implementarea proiectului de Lege cu privire la serviciile de plată şi moneda electronică va solicita eforturi substanţiale din partea prestatorilor de servicii de plată bancari şi nebancari pentru a creşte eficienţa serviciilor oferite ca urmare a cerinţelor înaintate, însă acestea se justifică datorită faptului că va creşte nivelul de concurenţă pe piaţa serviciilor de plată datorită acordării accesului prestatorilor nebancari pe piaţa respectivă, favorizînd astfel o eficienţă mai mare şi o reducere a costurilor serviciilor, va spori numărul serviciilor de plată moderne şi sigure, fapt care va contribui la ridicarea nivelului de încredere în aceste servicii în rîndurile consumatorilor şi respectiv utilizarea sporită a acestora. 
Proiectul de lege a fost plasat pe pagina-web oficială a Băncii Naţionale a Moldovei în vederea consultării opiniei publice. În urma colectării tuturor propunerilor de la părţile interesate, precum şi în urma dezbaterilor ce au avut loc în acest sens, proiectul de lege a fost modificat corespunzător. De asemenea, a fost primită o apreciere pozitivă asupra proiectul respectiv din partea Băncii Mondiale. 
Suplimentar, proiectul de lege a fost supus expertizei anticorupţie de către Centrul pentru Combaterea Crimelor Economice şi Corupţiei, expertizei juridice de către Ministerul Justiţiei, precum şi examinării corespunderii cu legislaţia comunitară de către Centrul de Armonizare a Legislaţiei, în vederea obţinerii declaraţiei de compatibilitate, în conformitate cu actele normative în vigoare.



Guvernator                                                                            Dorin DRĂGUŢANU

